1 Timoteo 6 - Holy Bible [Ewe Bible 1913] - (1Ti 6)\nAme alesi nu le dɔlanyenye ƒe kɔkuti te la, nabu woa ŋutɔwo ƒe aƒetɔwo be, wodze bubu katã, bena woagagblɔ busunya de Mawu ƒe ŋkɔ kple nufiafia la ŋuti o.\nKe amesiwo si aƒetɔ xɔsetɔwo le la, womagaɖo vlo wo, le esi wonye nɔviwo la ŋuti o, ke boŋ woasubɔ wo vevie wu; elabena amesiwo kpea woƒe dɔ nyui wɔwɔ ƒe viɖe la, wonye xɔsetɔwo kple lɔlɔ̃tɔwo.\nFia nusiawo, eye nanɔ nuxɔxlɔ̃ dzi! Ne amea de fia nu bubu, eye meléna de Aƒetɔ Yesu Kristo ƒe nya, siwo le blibo, kple nufiafia, si le mawusubɔsubɔ nu la, nu o la,\nedoa eɖokui de dzi glodzo, eye menya naneke o, ke boŋ eléa anukutsyɔtsyɔwo kple nyaʋawɔwɔ ƒe do, eye nusiawo hea ŋuʋaʋã, dzrewɔwɔ, busunyagbɔgblɔ, nya vɔ̃ susu de ame ŋuti\nkple nyahehe dzodzro vɛ le ame tamegbegblẽtɔ, siwo si woha nyateƒe le amesiwo buna bena, mawusubɔsubɔ enye viɖenu la dome. Te ɖokuiwò ɖa le nenem me siawo gbɔ.\nKe mawusosroɖa kpakple ŋudzedzekpɔkpɔ enye viɖenu gã.\nElabena míetsɔ naneke va xexe sia me o, eye edze ƒã bena, míate ŋu atso naneke ayii hã o;\nke ne nunyiame kple avɔtata le mía si la, mina nusiawo nasɔ gbɔ na mí.\nKe amesiwo ɖina be, yewoayi kesinɔtɔwo la, gena ɖe tetekpɔwo kple mɔ̃tetrewo kpakple movidzɔdzɔ kple nuveviwɔame ƒe nudzodzro geɖe, siwo tsoa amewo xlãna ɖe gbegblẽ kple tsɔtsrɔ̃ me la me.\nElabena nuvɔ̃wo katã ƒe ke enye galɔlɔ̃, si yome mɔ amea ɖewo ɖi, eye wotre mɔ tso xɔse la gbɔ, eye wotsɔ nuxaxa geɖe ŋɔ wo ɖokui flofloflo.\nKe wò la, oo Mawu ƒe ame, si le nusiawo nu; ke dze dzɔdzɔenyenye, mawusosroɖa, dzixɔse, lɔlɔ̃, dziɖoɖo, dɔmefafa yome.\nƲli xɔse ƒe ʋiʋli nyui la; wò asi nasu agbe mavɔ, si ta woyɔ wò ɖo, eye nèʋu emeʋuʋu nyui le ɖaseɖila geɖewo ƒe ŋku me la dzi.\nMele se ɖem na wò le Mawu, si gbɔa agbe nuwo katã, kple Kristo Yesu, si ɖi emeʋuʋu nyui ƒe ɖase le Pontio Pilato gbɔ la, ƒe ŋku me\nbe, nalé sedede sia ɖe asi kpɔtsotso kple mokaka manɔŋui yiɖase mía Aƒetɔ Yesu Kristo ƒe ɖeɖefia la dzi,\nesi dziɖula yayratɔ ɖeka, fiawo dzi fia, aƒetɔwo dzi Aƒetɔ la aɖe fia le ye ŋutɔ ƒe azãgbe la dzi,\namesi ko si makumakunyenye le, amesi nɔa anyi le kekeli, si ŋu womate ŋu ate ɖo o la me, amesi amea ɖeke mekpɔ kpɔ o, eye mate ŋu akpɔe hã o, amesi tɔ lanye bubu kple ŋusẽ mavɔmavɔ! Amen.\nDe se na xexe sia me kesinɔtɔwo bena, woagado wo ɖokui ɖe dzi glodzo o, eye womagatsɔ woƒe mɔkpɔkpɔ aɖo kesinɔnuwo ƒe dediemanɔmanɔ dzi o; ke boŋ ɖe Mawu gbagbe, si tsɔ nuwo katã na mí fũ be, míawɔ wo ŋuti do la dzi;\nbene woawɔ dɔmenyo, eye woanye kesinɔtɔwo le nu nyui wɔwɔ me, woalɔ̃ nunana ame, woalɔ̃ hadede,\neye woaƒo kesinɔnuwo nu ƒu na wo ɖokui, si anye gɔmeɖoɖoanyi nyui hena ɣeyiɣi si gbɔna, bene woƒe asi nasu agbe vavã la dzi.\nOo, Timoteo! Dzra nusi wode asi na wò la ɖo; gbe dzeɖoɖo ƒuƒlu makɔmakɔwo kple aʋatsosidzedze ƒe nudadafiafia,\nsi me amea ɖewo ʋu, eye wogatre mɔ tso xɔse la gbɔ. Amenuveve nanɔ anyi kpli wò!


Se Veve Ðe Amewo Nu Le Gbeƒãɖeɖedɔa Me | Gbetakpɔxɔ Nusɔsrɔ̃\nGBE BUBU Acholi Adza Afrikaans Akha Albanian Altai Alur Amerika Tokunɔgbe Amharic Amis Angola Tokunɔgbe Arabic Argentina Tokunɔgbe Armenian Aukan Australia Tokunɔgbe Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Bolivia Tokunɔgbe Boulou Brazil Tokunɔgbe Britain Tokunɔgbe Bulgarian Cakchiquel Cambodian Catalan Cebuano Changana (Mozambique) Chavacano Chichewa Chile Tokunɔgbe Chin (Hakha) China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Colombia Tokunɔgbe Costa Rica Tokunɔgbe Croatian Cuba Tokunɔgbe Czech Czech Republic Tokunɔgbe Damara Dangme Danish Dayak Ngaju Digor Douala Drehu Dutch Ecuador Tokunɔgbe Edo Efik El Salvador Tokunɔgbe Esan Estonian Eŋlisi Eʋegbe Fijian Finland Tokunɔgbe Finnish Fon France Tokunɔgbe Franse Ga Garifuna Georgian German Germany Tokunɔgbe Gitonga Greece Tokunɔgbe Greek Greenlandic Guadeloupean Creole Guarani Guatemala Tokunɔgbe Gujarati Gun Haitian Creole Hausa Hebrew Herero Hiligaynon Hindi Hiri Motu Hmong (Ɣi) Honduras Tokunɔgbe Hungarian Hungary Tokunɔgbe Iban Ibanag Ibinda Icelandic Igbo Iloko India Tokunɔgbe Indonesia Tokunɔgbe Indonesian Isoko Italian Italy Tokunɔgbe Japan Tokunɔgbe Japanese Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Kenya Tokunɔgbe Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Korea Tokunɔgbe Korean Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lhukonzo Lingala Lithuanian Lomwe Low German Luganda Lunda Luo Luvale Macedonian Macua Makhuwa-Meetto Malagasy Malawi Tokunɔgbe Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexico Tokunɔgbe Mingrelian Mixe Mixtec (Guerrero) Mizo Mongolian Moore Motu Mozambique Tokunɔgbe Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nicaragua Tokunɔgbe Niuean Norwegian Nyaneka Nyungwe Nzema Okpe Oromo Ossetian Otetela Palauan Panama Tokunɔgbe Pangasinan Papiamento (Curaçao) Paraguay Tokunɔgbe Persian Peru Tokunɔgbe Philippines Tokunɔgbe Pidgin (West Africa) Poland Tokunɔgbe Polish Ponapean Portugal Tokunɔgbe Portuguese Portuguese (Portugal) Punjabi Quebec Tokunɔgbe Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romania Tokunɔgbe Romanian Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russia Tokunɔgbe Russian Rutoro Samoan Sangir Sango Saramaccan Sena Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovakia Tokunɔgbe Slovenian Solomon Islands Pidgin South Africa Tokunɔgbe Spain Tokunɔgbe Spanish Sranantongo Sunda Swahili Swahili (Congo) Swati Swedish Tagalog Tahitian Taiwan Tokunɔgbe Tajiki Tamil Tarascan Tatar Telugu Tetun Dili Thai Thailand Tokunɔgbe Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Venda Venezuela Tokunɔgbe Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zambia Tokunɔgbe Zande Zapotec (Isthmus) Zimbabwe Tokunɔgbe Zulu\n“Woƒe nu wɔ nublanui nɛ . . . Eye wòde asi nu geɖewo fiafia me wo.”—MARKO 6:34.\nHADZIDZI 70 Midi Ame Siwo Dze\n1. Yesu ƒe nɔnɔme nyoameŋuawo dometɔ kae léa dzi na ame wu? Ðe eme.\nYESU ƒe nɔnɔme nyoameŋuawo dometɔ si léa dzi na ame wue nye ale si wòtea ŋu sea xaxa siwo me tom amegbetɔ madeblibowo le la gɔme. Esime Yesu nɔ anyigba dzi la, ete ŋu “[kpɔ] dzidzɔ kple ame siwo le dzidzɔ kpɔm” eye “[wòfa] avi kple ame siwo le avi fam.” (Rom. 12:15) Le kpɔɖeŋu me, esime eƒe nusrɔ̃la 70-awo wɔ gbeƒãɖeɖedɔa dzidzedzetɔe ɣeaɖeɣi eye wotrɔ gbɔ kple dzidzɔ la, “gbɔgbɔ kɔkɔe la yɔe fũu eye wòtso aseye.” (Luka 10:17-21) Gake ɣebubuɣi esi Yesu kpɔ ale si Lazaro ƒe kua na nu te ɖe ame siwo wòlɔ̃na vevie dzii la, “eɖe hũ le eɖokui me, eye wòxa nu vevie.”—Yoh. 11:33.\n2. Nu kae kpe ɖe Yesu ŋu wòte ŋu se veve ɖe amewo nu?\n2 Nu kae kpe ɖe ame deblibo sia ŋu be amegbetɔ nu vɔ̃ mewo ƒe nu te ŋu wɔ nublanui nɛ eye wòwɔ nu ɖe wo ŋu veveseɖeamenutɔe nenema gbegbe? Nu gbãtɔe nye be, Yesu lɔ̃ amegbetɔwo. Abe ale si míekpɔe le nyati si do ŋgɔ na esia me ene la, “[melɔ̃a] nu le amegbetɔviwo gbɔ kura o.” (Lod. 8:31) Lɔlɔ̃ si le esi na amewo la ʋãe wòdze agbagba vevie be yease ale si amegbetɔwo bua nuwo ŋui la gɔme. Apostolo Yohanes ɖe eme be: “Enya nu si le amegbetɔ me.” (Yoh. 2:25) Yesu wɔa nu ɖe amewo ŋu veveseɖeamenutɔe. Amewo de dzesii be elɔ̃ yewo, eye esia wɔe be woxɔ Fiaɖuƒegbedeasia nyuie. Zi ale si míadze agbagba be míawɔ nu ɖe amewo ŋu veveseɖeamenutɔe la, zi nenemae míakpɔ dzidzedze le míaƒe gbeƒãɖeɖedɔa me.—2 Tim. 4:5.\n3-4. (a) Ne míesea veve ɖe ame nu la, aleke míabu míaƒe gbeƒãɖeɖedɔae? (b) Nu kawo me míadzro le nyati sia me?\n3 Apostolo Paulo nyae be ele kokoko be yeaɖe gbeƒã nya nyuia, eye nenemae wòle le míawo hã gome. (1 Kor. 9:16) Gake ne míesea veve ɖe ame nu la, míaɖe gbeƒã nya nyuia le esi wòle na mí kokoko be míaɖe gbeƒã ta ko o. Ke míadi hã be míaɖee afia be míetsɔ ɖe le eme na amewo eye míedi vevie be míakpe ɖe wo ŋu. Míenyae be “dzidzɔ geɖe le nunana me wu nuxɔxɔ.” (Dɔw. 20:35) Eya ta, zi ale si míebua gbeƒãɖeɖedɔa be mɔnukpɔkpɔ wònye na mí be míana nu amewo la, zi nenemae míakpɔ dzidzɔ le dɔ sia me.\n4 Le nyati sia me la, míadzro ale si míawɔ nu ɖe amewo ŋu veveseɖeamenutɔe le gbeƒãɖeɖedɔa me la me. Gake, gbã la, míakpɔ nu si míate ŋu asrɔ̃ tso ale si Yesu se le eɖokui me tso amewo ŋui la me. Eyome, míadzro mɔ ene siwo dzi míate ŋu ato asrɔ̃ eƒe kpɔɖeŋua la me.—1 Pet. 2:21.\nYESU SE VEVE ÐE AMEWO NU LE EƑE SUBƆSUBƆDƆA WƆWƆ ME\nVeveseseɖeamenu ʋã Yesu wòɖe gbeƒã gbedeasi si faa akɔ na ame la na amewo (Kpɔ memama 5-6 lia)\n5-6. (a) Ame kawo nue Yesu se veve ɖo? (b) Nu ka tae ame siwo Yesu ɖe gbeƒã na la ƒe nu wɔ nublanui nɛ, abe ale si wogblɔe ɖi le Yesaya 61:1, 2 ene?\n5 Bu nɔnɔme siwo me Yesu se veve ɖe amewo nu le la ƒe kpɔɖeŋu aɖe ŋu kpɔ. Ɣeaɖeɣi la, Yesu kple eƒe nusrɔ̃lawo ɖe gbeƒã ʋuu ɖeɖi te wo ŋu eye womekpɔ asinu aɖi ɖe eme hã o. “Womekpɔ vovo aɖu nu teti hã o.” Eya ta, Yesu kplɔ eƒe nusrɔ̃lawo be ‘yewo ɖeɖe yewoayi teƒe aɖe si ame aɖeke mele o’ eye ‘yewoaɖi ɖe eme vie.’ Ke hã, ameha gbogbo aɖe ƒu du yi afi si yim wole la eye wotre ɖoɖo na Yesu kple eƒe nusrɔ̃lawo. Esi Yesu ɖo teƒea eye wòkpɔ amehaa la, aleke wòwɔ nui? Biblia gblɔ be: “Woƒe nu wɔ nublanui * nɛ, elabena wole abe alẽ siwo nu kplɔla aɖeke mele o la ene. Eye wòde asi nu geɖewo fiafia me wo.”—Marko 6:30-34.\n6 Azɔ, de dzesi susu si tae amewo ƒe nu wɔ nublanui na Yesu, si tae wòse veve ɖe wo nu ɖo. Ede dzesii be ameawo le “abe alẽ siwo nu kplɔla aɖeke mele o la ene.” Ðewohĩ, Yesu kpɔe be wo dometɔ aɖewo da ahe eye wowɔa dɔ gaƒoƒo geɖe hafi tea ŋu kpɔa woƒe ƒomea dzi. Ðewohĩ, wo dometɔ aɖewo hã le nu xam le woƒe ame vevi aɖe ƒe ku ta. Ne nenemae la, anɔ eme be Yesu se nu si me tom wole la gɔme, elabena eya ŋutɔ hã anya to nɔnɔme sesẽ mawo me kpɔ, abe ale si míekpɔe le nyati si do ŋgɔ na esia me ene. Yesu tsɔ ɖe le eme na amewo vevie, eye esia ʋãe wòdi be yeafa akɔ na wo.—Xlẽ Yesaya 61:1, 2.\n7. Aleke míate ŋu asrɔ̃ Yesu ƒe kpɔɖeŋua?\n7 Nu kae míesrɔ̃ tso Yesu ƒe kpɔɖeŋua me? Abe ale si wònɔ le Yesu gome ene la, ame siwo dome míawo hã míele la le “abe alẽ siwo nu kplɔla aɖeke mele o la ene.” Wole kuxi geɖewo me tom. Nu si wohiã la le mía si—eyae nye Fiaɖuƒegbedeasia. (Nyaɖ. 14:6) Eya ta, míesrɔ̃a míaƒe Aƒetɔ la ƒe kpɔɖeŋua heɖea gbeƒã nya nyuia, elabena míesea “veve ɖe ame tsɛ kple ame dahe nu.” (Ps. 72:13) Amewo ƒe nu wɔa nublanui na mí, eye míedina be míawɔ nu sia nu si míate ŋui atsɔ akpe ɖe wo ŋu.\nALE SI MÍATE ŊU AÐEE AFIA BE MÍESEA VEVE ÐE AMEWO NU\nBu nu si ame ɖe sia ɖe hiã la ŋu (Kpɔ memama 8-9 lia)\n8. Mɔ siwo dzi míate ŋu ato aɖee afia le gbeƒãɖeɖedɔa me be míesea veve ɖe amewo nu la dometɔ ɖeka ɖe? Wɔ eƒe kpɔɖeŋu.\n8 Nu kae ate ŋu akpe ɖe mía ŋu be míase veve ɖe ame siwo míeɖea gbeƒã na la nu? Nu si ate ŋu akpe ɖe mía ŋue nye be, míakpɔ mía ɖokuiwo le nɔnɔme si me wole la me eye míawɔ nu ɖe wo ŋu abe ale si míadi be woawɔe ɖe mía ŋu ene. * (Mat. 7:12) Na míadzro mɔ ene aɖewo siwo dzi míate ŋu ato awɔ esiae la me. Gbã, bu nu si ame ɖe sia ɖe hiã la ŋu. Ne míele gbeƒã ɖem nya nyuia la, akpa si míewɔna la sɔ kple ale si ɖɔktawo kpɔa woƒe dɔnɔwo gbɔe. Ðɔkta si bi ɖe dɔ me la bua nu si dɔnɔ ɖe sia ɖe hiã la ŋu. Ebiaa nya eye wòɖoa to nyuie ne dɔnɔa le nu ƒom tso dɔ si lém wòle ƒe dzesiwo ŋu. Ðɔktaa metsona ko kafua dɔdamɔnu gbãtɔ si nya va susu me nɛ ko la na dɔnɔa o, ke boŋ, eyia edzi doa dɔnɔa kpɔ hena ɣeyiɣi aɖe be yeanya dɔ si tututu lém wòle ale be yeazã dɔdamɔnu nyuitɔ nɛ. Nenema kee mele be míawo hã míawɔ nu ɖe ame sia ame si míedoa goe le gbeadzi la ŋu le mɔ ɖeka ma ke nu o. Ke boŋ, míagbɔ dzi ɖi abu nɔnɔme si me ame ɖe sia ɖe le kple ale si wòbua nuwo ŋui la ŋu nyuie.\n9. Nu kae wòle be míaƒo asa na? Ðe eme.\n9 Ne èdo go ame aɖe le gbeadzi la, mele be nàsusui be yenya nɔnɔme si me tom wòle alo eƒe dzixɔsewo kple nu si tae wòxɔ nu mawo dzi se o. (Lod. 18:13) Ke boŋ, bia nyawo amea ŋuɖɔɖotɔe ale be wòaɖe eƒe dzimenyawo agblɔ. (Lod. 20:5) Ne esɔ le mia gbɔ la, bia nyae tso dɔ si wòwɔna ŋu, eƒe ƒomea, eƒe agbemenuteƒekpɔkpɔwo kple eƒe susu le nuwo ŋu. Ne míekpe ɖe amewo ŋu woɖe woƒe dzimenyawo gblɔ la, ke, míele mɔnukpɔkpɔ nam wo be woana míanya nu si tae wohiã nya nyuia ɖo. Ne míenya de dzesi kuxi si me tom wole, si tae wohiã nya nyuia ɖo ko la, míate ŋu ase veve ɖe wo nu eye míana kpekpeɖeŋu si wohiã la wo, abe ale si tututu Yesu wɔe ene.—Tsɔe sɔ kple 1 Korintotɔwo 9:19-23.\nKpɔ ale si agbea le na ame aɖe si nèle ɖase ɖim na la le susu me (Kpɔ memama 10-11 lia)\n10-11. Le ɖekawɔwɔ me kple nya siwo dze le 2 Korintotɔwo 4:7, 8 la, nu kae nye mɔ evelia si dzi míate ŋu ato ase veve ɖe amewo nu? Wɔ eƒe kpɔɖeŋu.\n10 Evelia, dze agbagba nàkpɔ ale si agbea le na woe le susu me. Ðewohĩ, míade dzesii be míawo hã míeto nɔnɔme si me tom wole la dometɔ aɖewo me kpɔ. Nya lae nye be, míede blibo o, eye agbemekuxiwo vaa míawo hã dzi. (1 Kor. 10:13) Míenyae be agbea mele bɔbɔe le nuɖoanyi sia me kura o. Yehowa ƒe kpekpeɖeŋu tae míete ŋu le dzi dom. (Xlẽ 2 Korintotɔwo 4:7, 8.) Gake bu ame siwo le dagbadagbam le xexe sia me Yehowa ƒe kpekpeɖeŋu manɔmee ŋu kpɔ. Abe Yesu ene la, woƒe nu wɔa nublanui na mí, eye esia ʋãa mí be míatsɔ “nu si nyo wu ŋuti nya nyui” ayi na wo.—Yes. 52:7.\n11 Bu nɔviŋutsu aɖe si ŋkɔe nye Sergey ƒe kpɔɖeŋua ŋu kpɔ. Hafi Sergey nasrɔ̃ nyateƒea la, enye ame aɖe si ŋu kpena eye wòɖea eɖokui ɖe aga. Esesẽna nɛ ŋutɔ be wòaƒo nu na amewo. Eva lɔ̃ be Yehowa Ðasefowo nasrɔ̃ Biblia kpli ye. Sergey gblɔ be: “Esi menɔ Biblia srɔ̃m la, meva nyae be ele na Kristotɔwo be woaƒo nu tso woƒe dzixɔsewo ŋu na ame bubuwo. Nye ya meka ɖe edzi bliboe be nyemate ŋu awɔ esia gbeɖe o.” Ke hã, Sergey va nɔ ame siwo mekpɔ se nu tso nyateƒea ŋu o la ŋu bum, eye ede ŋugble le ale si gbegbe agbea asesẽ na woe esi womenya Yehowa o la ŋu. Egblɔ be: “Nu siwo srɔ̃m menɔ la na meva le dzidzɔ geɖe kpɔm eye nye dzi dze eme. Menyae be ame bubuwo hã hiã nyateƒea.” Zi ale si Sergey va le veve sem ɖe ame nu geɖe wu la, zi nenemae dzi va ɖo eƒo be wòaɖe gbeƒã nya nyuia. Sergey gblɔ be: “Nu si wɔ nuku nam ye nye be, nuƒoƒo na amewo tso Biblia ŋu koŋue na kakaɖedzi va su asinye. Esia wɔe hã be nye dzixɔse yeyeawo ƒo ke ɖe to ɖe nye ŋutɔ nye dzi me nyuie.” *\nAte ŋu axɔ ɣeyiɣi geɖe hafi ame aɖewo nawɔ ŋgɔyiyi le gbɔgbɔ me (Kpɔ memama 12-13 lia)\n12-13. Nu ka tae wòhiã be míagbɔ dzi ɖi na ame siwo míefiaa nui le gbeadzi? Wɔ eƒe kpɔɖeŋu.\n12 Etɔ̃lia, gbɔ dzi ɖi na ame siwo nèfiaa nui. Nenɔ susu me na wò be, ɖewohĩ, womebu Biblia me nyateƒe siwo míawo ya míenya nyuie la dometɔ aɖewo ŋu kpɔ o. Eye ame aɖewo lɔ̃ woƒe dzixɔsewo vevie. Ðewohĩ, wobua woƒe mawusubɔsubɔ be eyae na kadodo kplikplikpli le yewo kple yewoƒe ƒometɔwo, yewo detɔwo kple yewoƒe nutoa me tɔwo dome. Aleke míawɔ akpe ɖe wo ŋu?\n13 Bu kpɔɖeŋu sia ŋu kpɔ: Nu kae wowɔna ne tɔdzisasrã aɖe do xoxo eye wòsusɔ vie wòaŋe? Zi geɖe la, wotua tɔdzisasrã yeye esime wogakpɔtɔ le xoxoa dzi tom. Ne wonya tu tɔdzisasrã yeyea vɔ ko la, woate ŋu agbã xoxoa. Le mɔ ma ke nu la, ne míedi be amewo naɖe asi le woƒe dzixɔse siwo gbɔ womelɔ̃a nu le o ŋu la, gbã la, ahiã be míakpe ɖe wo ŋu woase Biblia me nyateƒe siwo srɔ̃m wole yeyee, siwo womenya tsã o, la gɔme nyuie ahalɔ̃ wo vevie. Ema ko hafi woate ŋu alɔ̃ faa aɖe asi le woƒe dzixɔse xoxoawo ŋu. Ate ŋu axɔ ɣeyiɣi geɖe hafi míate ŋu akpe ɖe amewo ŋu woawɔ tɔtrɔ sia tɔgbi.—Rom. 12:2.\n14-15. Aleke míate ŋu akpe ɖe ame siwo menya nu boo aɖeke tso agbe mavɔ nɔnɔ le paradiso me le anyigba dzi ƒe mɔkpɔkpɔa ŋu o la ŋu? Wɔ eƒe kpɔɖeŋu.\n14 Ne míegbɔa dzi ɖi na amewo le gbeƒãɖeɖedɔa me la, míakpɔ mɔ kokoko be woase Biblia me nyateƒe si míegblɔ na wo la gɔme alo woaxɔe enumake o. Ke boŋ, veveseɖeamenu aʋã mí be míakpe ɖe wo ŋu vivivi be woade ŋugble le Ŋɔŋlɔawo ŋu nyuie. Le kpɔɖeŋu me, bu ale si míate ŋu ade ŋugble kple ame aɖe tso agbe mavɔ nɔnɔ le paradiso me le anyigba dzi ƒe mɔkpɔkpɔa ŋui ŋu kpɔ. Ame geɖe menya nu boo aɖeke tso Biblia ƒe nufiafia sia ŋu o. Woxɔe se be, ne ame ku ko la, magate ŋu ava nɔ agbe le anyigba dzi ake o. Alo ɖewohĩ, woxɔe se be ame nyuiwo katã ayi dziƒo. Aleke míate ŋu akpe ɖe wo ŋu?\n15 Kpɔ ale si nɔviŋutsu aɖe kpena ɖe amewo ŋu wova sea Biblia ƒe nufiafia sia gɔme ɖa. Gbã, exlẽa 1 Mose 1:28 na wo. Eyome, ebiaa aƒemenɔlaa be, “Afi kae Biblia gblɔ be Mawu di be amegbetɔwo nanɔ agbe le? Eye nɔnɔme ka mee wòdi be woanɔ agbe le?” Ame akpa gãtɔ ɖoa eŋu be, “Edi be woanɔ agbe le anyigba dzi, le nɔnɔme nyui aɖe me.” Azɔ, nɔviŋutsua xlẽa Yesaya 55:11 eye wòbiana be ɖe Mawu trɔ eƒe susu mahã. Zi geɖe la, aƒemenɔlaa ɖoa eŋu be ao. Mlɔeba, nɔviŋutsua xlẽa Psalmo 37:10, 11 eye wòbiana be, “Aleke amegbetɔwo ƒe etsɔme anɔ?” Nɔviŋutsua wɔ Ŋɔŋlɔawo ŋu dɔ alea tsɔ kpe ɖe ame geɖe ŋu wose egɔme be Mawu di be ame nyuiwo nanɔ agbe tegbee le Paradiso me le anyigba dzi.\nNu nyuiwo ate ŋu ado tso dɔmenyonu suesuesue aɖewo, abe akɔfanyawo ŋɔŋlɔ na amewo ene me (Kpɔ memama 16-17 lia)\n16-17. Ne Lododowo 3:27 me nyawo le susu me na mí la, mɔ nyui kawo dzi míate ŋu ato aɖee afia amewo be míesea veve ɖe wo nu? Wɔ eƒe kpɔɖeŋu.\n16 Enelia, di mɔ nyui siwo dzi nàte ŋu ato aɖee afia be yesea veve ɖe amewo nu. Le kpɔɖeŋu me, ɖe wòdzɔ ɖe dziwò kpɔ be èyi ɖaƒo ʋɔ na aƒemenɔla aɖe le ɣeyiɣi si mesɔ nɛ kura o mea? Ne esia tɔgbi dzɔ ɖe mía dzi la, míate ŋu aɖe kuku na amea eye míagblɔ nɛ be míatrɔ ava le ɣeyiɣi si asɔ nɛ nyuie wu me. Ke ne aƒemenɔlaa hiã kpekpeɖeŋu suesuesue aɖewo ya ɖe? Alo ne aƒemenɔlaa nye ame aɖe si tsi teƒe ɖeka eye wòdi be woaƒle nane na ye ɖe? Le nɔnɔme siawo tɔgbi me la, míate ŋu akpe ɖe amea ŋu.—Xlẽ Lododowo 3:27.\n17 Nu nyui geɖewo do tso dɔmenyonu sue aɖe si nɔvinyɔnu aɖe wɔ la me. Veveseɖeamenu ʋãe wòŋlɔ lɛta na ƒome aɖe si ƒe vi ku. Eŋlɔ akɔfanya aɖewo siwo tso Ŋɔŋlɔawo me la ɖe lɛtaa me. Aleke ƒomea wɔ nui? Vidada gblɔ le lɛta si woŋlɔ na nɔvinyɔnua me be: “Etsɔ si va yi la, melé blanui vevie. Nyemeka ɖe edzi be wò ŋutɔ ènya ale si gbegbe wò lɛtaa me nyawo fa akɔ na míi o. Nyemate ŋu ada akpe na wò wòade edeƒe o; míekpɔ ŋudzedze ɖe wò akɔfanyawo ŋu ale gbegbe. Ne mede ɖeke o la, mexlẽ wò lɛtaa zi gbɔ zi 20 ya teti etsɔ. Ede dzi ƒo nam ŋutɔ; eye esia ɖe ale si gbegbe nètsɔ ɖe le eme na mí hebu mía ŋui la fia. Míeda akpe na wò tso dzi blibo me.” Ðikeke mele eme o be, ne míetsɔ mía ɖokui ɖo ame siwo le fu kpem la teƒe eye míewɔ nane tsɔ kpe ɖe wo ŋu la, nu nyui geɖe ate ŋu ado tso eme.\nWƆ TƆWÒ SINUA EYE DZI MEGAÐE LE ƑOWÒ O\n18. Le ɖekawɔwɔ me kple 1 Korintotɔwo 3:6, 7 me nyawo la, nu kae wòle be wòanɔ susu me na mí le gbeƒãɖeɖedɔa me, eye nu ka tae?\n18 Nu ka kee míeɖawɔ tsɔ kpe ɖe amewo ŋui o, míedi be susu si da sɔ nakpɔtɔ anɔ mía si ɖe akpa si míewɔna le gbeƒãɖeɖedɔa me ŋu. Míate ŋu awɔ akpa aɖe atsɔ akpe ɖe amewo ŋu be woasrɔ̃ nu tso Mawu ŋu, gake menye míawoe wɔa akpa vevitɔa o. (Xlẽ 1 Korintotɔwo 3:6, 7.) Yehowa ye hea amewo vaa eɖokui gbɔ. (Yoh. 6:44) Mlɔeba la, dzi ƒe nɔnɔme si le ame ɖe sia ɖe si ye ana wòaxɔ nya nyuia loo alo maxɔe o. (Mat. 13:4-8) Ðo ŋku edzi be ame akpa gãtɔ mexɔ Yesu ƒe gbedeasia o, evɔ eyae nye Nufiala gãtɔ kekeake si nɔ anyigba dzi kpɔ! Eya ta, ne edzɔ be ame siwo ŋu míekpe ɖo la dometɔ geɖe meva xɔ nya nyuia o la, mele be dzi naɖe le mía ƒo o.\n19. Ne míese veve ɖe amewo nu le gbeƒãɖeɖedɔa me la, nu nyui kawoe dona tso eme?\n19 Ne míesea veve ɖe amewo nu le míaƒe gbeƒãɖeɖedɔa wɔwɔ me la, nu nyui geɖe ado tso eme. Míase vivi na míaƒe gbeƒãɖeɖedɔa geɖe wu. Míawo ŋutɔwo míakpɔ dzidzɔ gã si dona tso nunana me. Azɔ hã, awɔe be wòanɔ bɔbɔe na “ame siwo si dzi ƒe nɔnɔme nyui le hena agbe mavɔ kpɔkpɔ la” be woaxɔ nya nyuia. (Dɔw. 13:48) Eya ta, “zi ale si mɔnukpɔkpɔa kpɔtɔ li la, mina míawɔ nyui na amewo katã.” (Gal. 6:10) Ekema, dzi adzɔ mí be míehe kafukafu vɛ na mía Fofo si le dziƒo la.—Mat. 5:16.\nNu ka tae wòle vevie be míase veve ɖe amewo nu le míaƒe gbeƒãɖeɖedɔa me?\nKpɔɖeŋu kae Yesu ɖo ɖi na mí le vevesese ɖe amewo nu me le eƒe subɔsubɔdɔa wɔwɔ me?\nMɔ siwo dzi míate ŋu ato aɖee afia le míaƒe gbeƒãɖeɖedɔa me be míesea veve ɖe amewo nu la dometɔ aɖewo ɖe?\nHADZIDZI 64 Kpɔ Gome Le Nuŋeŋedɔa Me Dzidzɔtɔe\n^ mm. 5 Ne míesea veve ɖe amewo nu la, esia ana míakpɔ dzidzɔ geɖe le gbeƒãɖeɖedɔa me, eye zi geɖe la, ate ŋu ana míatse ku geɖe hã. Nu ka tae? Le nyati sia me la, míadzro ale si míate ŋu asrɔ̃ Yesu ƒe kpɔɖeŋua la me. Gakpe ɖe eŋu la, míadzro mɔ ene aɖewo siwo dzi míate ŋu ato aɖee afia be míesea veve ɖe ame siwo míedoa goe le gbeƒãɖeɖedɔa me nu la hã me.\n^ mm. 5 NYAMEÐEÐE: Le Biblia me la, ne wogblɔ be ame ƒe nu wɔ nublanui na ame la, efia be wose veve ɖe ame si le fu kpem alo ame si ŋu wosẽ ŋuta le la nu. Seselelãme sia ate ŋu aʋã ame be wòawɔ nu sia nu si wòate ŋui atsɔ akpe ɖe amewo ŋu.\n^ mm. 8 Kpɔ nyati si nye, “Wɔ Ðe Sikasededea Dzi Le Gbeƒãɖeɖedɔa Me,” si dze le May 15, 2014, ƒe Gbetakpɔxɔ me.\n^ mm. 11 Kpɔ August 1, 2011, ƒe Gbetakpɔxɔ, axa 21-22.


Amewo Va Le Vivi Dom Ðe Vivimeŋusẽwo Ŋu!\n“Ame kuku siwo wobe wodona le zã me va noa ʋu le lãme na ame (vampire), ame siwo wobe wotrɔna zua amegãxiwo (werewolves) kple ame kuku siwo wobe wotrɔna zua amegbetɔwo (zombie)—trɔ̃ƒoƒo kple gbɔgbɔ vɔ̃ nyanya le ame me va bɔ.”—The Wall Street Journal.\nŊUTSU tsitsi kple ɖekakpui siwo nye adzetɔwo, nyɔnu adzetɔwo kple vampaya siwo nya kpɔ nye vivimeŋusẽwo ƒe nuwɔna siwo va bɔ ɖe agbalẽwo, videowo kple videofefe siwo adzɔhawo wɔna me. Nu kae na amewo doa vivi ɖe wo ŋu? *\nAƒetɔ Claude Fischer si nye hadomeŋutinunya ƒe nufialagã ŋlɔ bena: “Tsã la Amerikatɔ 1 le 10 mee xɔe se be ŋɔliwo li, gake fifia ame 1 le 3 mee xɔe se, si fia be dzixɔse sia le ta kekem. Le Amerika la, ɖevi siwo be yewokaa afa, yewoxɔ ŋɔliwo dzi se eye yewoxɔe se be gbɔgbɔ vɔ̃wo xɔa aƒewo le amewo si la sɔ gbɔ wu ame tsitsiwo zi gbɔ zi eve.”\nMewɔ nuku o be ale si amewo xɔe se be gbɔgbɔ vɔ̃wo gena ɖe amewo me tsã la gatrɔ gbɔ ŋɔdzitɔe. Michael Calia ŋlɔ ɖe agbalẽ si nye The Wall Street Journal me be: “Nu si ta gbɔgbɔ vɔ̃wo ƒe amedzidzedze va le dzidzedze kpɔm le dukɔ geɖe me la tso ale si amewo va le dzidzɔ kpɔm ɖe Zombie, werewolf kple vampayawo ŋu gbɔ.”\nNyatakaka aɖe gblɔ be: “Le xexea me godoo la, ame 25 va ɖo 50 le alafa me ye xɔ ŋɔliwo dzi se eye woƒoa nu tso wo ŋu le agbalẽwo me le dukɔ geɖe me.” Numekuku si hadomeŋutinunya ƒe nufialagã Christopher Bader kple Carson Mencken wɔ le Amerika ɖee fia be “Amerikatɔ 70 va ɖo 80 le alafa mee xɔ gbɔgbɔyɔyɔ ƒomevi aɖe dzi se.”\nÐe gomekpɔkpɔ le gbɔgbɔyɔyɔ me nye fefe dzroa?\n^ mm. 4 Vivimeŋusẽwo: Enye nane si me “dzɔdzɔmeŋutinunyalawo alo dzɔdzɔmesewo metea ŋu ɖena o.”—Merriam-Webster’s Learner’s Dictionary.


Yehowa Mawue Kplɔa Eƒe Amewo—Yesaya 58:11 | Nusɔsrɔ̃\n“Yehowa akplɔ wò ɖaa.”—YES. 58:11.\nHADZIDZI: 152, 22\nAleke wòɖe dzesi le Mawu ƒe dukɔ si nɔ anyi le blema la kplɔlawo kple Yesu Kristo ŋu be . . .\ngbɔgbɔ kɔkɔe la do ŋusẽ wo?\nmawudɔlawo kpe ɖe wo ŋu?\nMawu ƒe Nyaa fia mɔ wo?\n1, 2. (a) Aleke ame siwo xɔa ŋgɔ le Yehowa Ðasefowo dome la to vovo na subɔsubɔhawo ƒe kplɔlawo? (b) Nu kawo mee míadzro le nyati sia kple esi kplɔe ɖo me?\n“AME kae nye miaƒe kplɔla?” Ame geɖe biaa nya sia Yehowa Ðasefowo. Eye mewɔ nuku o! Elabe le subɔsubɔha geɖe me la, ŋutsu alo nyɔnu aɖee nyea woƒe kplɔla alo woƒe tatɔ. Gake enye dzidzɔ na mí be míagblɔ na ame siwo biaa nya sia be menye amegbetɔ madebliboe nye míaƒe Kplɔla o. Ke boŋ, Kristo si wofɔ ɖe tsitre lae kplɔa mí, eye eya hã le Fofoa, Yehowa, ƒe kpɔkplɔ te.—Mat. 23:10.\n2 Ke hã, amewo ƒe ƒuƒoƒo aɖe, si Biblia yɔ be “kluvi nuteƒewɔla kple aɖaŋudzela” la xɔa ŋgɔ le Mawu ƒe amewo dome egbea. (Mat. 24:45) Eya ta, aleke míewɔ nya be Yehowa ŋutɔe le mía kplɔm to Via si míekpɔna o la dzi? Le nyati sia kple esi kplɔe ɖo me la, míadzro ale si Yehowa to amegbetɔ aɖewo dzi kplɔ eƒe amewo ƒe akpe geɖewoe nye esia la me. Nyati eveawo siaa adzro kpeɖodzi etɔ̃ siwo ɖee fia be Yehowae nɔ megbe na ame mawo, si ɖee fia kɔtɛ be eya ŋutɔe nye eƒe amewo Kplɔla le blema, eye eya kee gale eƒe amewo kplɔm egbea hã me.—Yes. 58:11.\nGBƆGBƆ KƆKƆE LA DO ŊUSẼ WO\n3. Nu kae kpe ɖe Mose ŋu wòte ŋu kplɔ Israel dukɔa?\n3 Gbɔgbɔ kɔkɔe la do ŋusẽ Mawu teƒenɔlawo. Bu Mose, si Mawu de dɔ asi na be wòakplɔ Israel-viwo la ŋu kpɔ. Nu kae kpe ɖe eŋu wòte ŋu wɔ dɔ sesẽ ma? Yehowa “tsɔ eƒe gbɔgbɔ kɔkɔe de eya amea me.” (Xlẽ Yesaya 63:11-14.) Eya ta, Yehowa ŋutɔe nɔ eƒe dukɔa kplɔm, elabena eƒe gbɔgbɔ kɔkɔea ye nɔ ŋusẽ dom Mose.\n4. Aleke Israel-viwo akpɔe adze sii be Mawu ƒe gbɔgbɔa le Mose dzi? (Kpɔ nɔnɔmetata si le nyati sia ƒe gɔmedzedze.)\n4 Esi wònye be gbɔgbɔ kɔkɔe la nye ŋusẽ makpɔmakpɔ la, aleke Israel-viwo awɔ anya be gbɔgbɔ kɔkɔea nɔ kpekpem ɖe Mose ŋu? Gbɔgbɔ kɔkɔea na Mose wɔ nukunuwo, ekpe ɖe eŋu hã wòɖe Mawu ƒe ŋkɔ la fia Farao. (2 Mose 7:1-3) Tsɔ kpe ɖe eŋu la, gbɔgbɔ kɔkɔea kpe ɖe Mose ŋu wòtu nɔnɔme nyuiwo, abe lɔlɔ̃, tufafa kple dzigbɔɖi ene ɖo, siwo wɔe be wòdze be wòakplɔ Israel dukɔa. Aleke gbegbe wòto vovo na dukɔ bubuwo ƒe kplɔla siwo sẽa ŋuta eye wonye ɖokuitɔdilawoe nye esi! (2 Mose 5:2, 6-9) Eɖe dzesi ƒãa be Yehowae tia Mose be wòakplɔ yeƒe dukɔa.\n5. Gblɔ ale si Yehowa do ŋusẽ Israel-vi bubuwo wokplɔ eƒe dukɔa.\n5 Emegbe, Yehowa ƒe gbɔgbɔ kɔkɔea do ŋusẽ ŋutsu bubu siwo wòtia be woakplɔ yeƒe dukɔa. “Nunya ƒe gbɔgbɔ yɔ Yosua, Nun vi la fũu.” (5 Mose 34:9) “Yehowa ƒe gbɔgbɔ va Gideon dzi.” (Ʋɔn. 6:34) Eye “Yehowa ƒe gbɔgbɔ va David [hã] dzi.” (1 Sam. 16:13) Ŋutsu siawo katã ɖo ŋu ɖe Mawu ƒe gbɔgbɔa ŋu be wòakpe ɖe yewo ŋu, eye gbɔgbɔa do ŋusẽ wo wowɔ nu siwo womate ŋu awɔ le woawo ŋutɔwo ƒe ŋusẽ me gbeɖe o. (Yos. 11:16, 17; Ʋɔn. 7:7, 22; 1 Sam. 17:37, 50) Esia ta, esɔ nyuie be wotsɔ kafukafua na Yehowa ɖe nu dzɔtsu siwo wowɔ ta.\n6. Nu ka tae Mawu di tso Israel-viwo si be woade bubu dukɔa ƒe kplɔlawo ŋu?\n6 Aleke wòle be Israel-viwo nawɔ nui esi wokpɔ kpeɖodzi siwo dze ƒãa be gbɔgbɔ kɔkɔea nɔ ŋusẽ dom ŋutsu mawo? Esi dukɔa ƒo nu tsi tsitre ɖe ale si Mose nɔ wo kplɔmee ŋu la, Yehowa bia be: “Va se ɖe ɣekaɣie dukɔ sia agbe bubudede ŋunye?” (4 Mose 14:2, 11) Vavãe, Yehowa ye tia Mose, Yosua, Gideon kple David be woanɔ ye si nye dukɔa Kplɔla la teƒe. Ne dukɔa ɖo to ŋutsu siawo la, ekema, Yehowa, ame si nye wo Kplɔla ŋutɔŋutɔ lae wonɔ to ɖomee.\nMAWUDƆLAWO KPE ÐE WO ŊU\n7. Aleke mawudɔlawo kpe ɖe Mose ŋu?\n7 Mawudɔlawo kpe ɖe Mawu teƒenɔlawo ŋu. (Xlẽ Hebritɔwo 1:7, 14.) Yehowa dɔ mawudɔlawo be woade dɔ asi na Mose, akpe ɖe eŋu ahafia mɔe. Mawu ɖo Mose ‘dziɖula kple ʋɔnudrɔ̃lae to mawudɔla si ɖe eɖokui fiae le ŋuve la me dzi.’ (Dɔw. 7:35) Yehowa ‘to mawudɔlawo dzi tsɔ’ Se la na Mose be wòafia nu dukɔ la. (Gal. 3:19) Eye Yehowa gblɔ nɛ be: “[Kplɔ] dukɔ la miayi afi si megblɔ na wò la. Kpɔ ɖa! Nye dɔla adze ŋgɔwò.” (2 Mose 32:34) Biblia megblɔ be Israel-viwo kpɔ mawudɔla aɖe kple ŋku wònɔ dɔ mawo wɔm o. Ke hã, ale si Mose fia nu dukɔa hekplɔ wo la ɖee fia kɔtɛ be ŋusẽ aɖe si de ŋgɔ wu amegbetɔwo tɔ la nɔ megbe nɛ.\n8. Aleke mawudɔlawo kpe ɖe Yosua kple Hizkiya ŋu?\n8 Le Mose ƒe ku megbe la, “Yehowa ƒe aʋakɔ ƒe amegã” do ŋusẽ Yosua si va xɔ ɖe Mose teƒe la be wòanɔ ŋgɔ na Mawu ƒe amewo woawɔ aʋa kple Kanaantɔwo; eye Israel-viwo ɖu aʋa la dzi. (Yos. 5:13-15; 6:2, 21) Emegbe, le Fia Hizkiya ƒe dziɖuɣi la, Asiriatɔwo ƒe aʋakɔ gã nyadri aɖe ho ɖe Yerusalem ŋu. Le zã ɖeka me la, “Yehowa ƒe dɔla do yi ɖawu ame akpe alafa ɖeka blaenyi vɔ atɔ̃ le Asiriatɔwo ƒe asaɖa la me.”—2 Fia. 19:35.\n9. Ðe Israel-viwo tɔ dzɔ be woaxa ɖe Mawu teƒenɔlawo ƒe blibomademade ta agbe woƒe mɔfiamewo dzi wɔwɔa? Ðe eme.\n9 Le nyateƒe me la, mawudɔlawo de blibo, gake ame siwo ŋu wonɔ kpekpem ɖo ya mede blibo o. Le kpɔɖeŋu me, gbe ɖeka, Mose do kpo ŋutikɔkɔe tsɔtsɔ na Yehowa. (4 Mose 20:12) Yosua mebia Mawu ƒe mɔfiafia hafi bla nu kple Gibeontɔwo o. (Yos. 9:14, 15) Eye ɣeaɖeɣi la, Hizkiya ƒe “dzi de asi dada me.” (2 Kron. 32:25, 26) Togbɔ be ŋutsu siawo mede blibo o hã la, Yehowa kpɔ mɔ be Israel-viwo nawɔ ɖe woƒe mɔfiafia dzi. Yehowa to eƒe dɔlawo dzi nɔ kpekpem ɖe ŋutsu mawo ŋu. Ɛ̃, Yehowae nɔ eƒe amewo kplɔm.\nMAWU ƑE NYA LA FIA MƆ WO\n10. Aleke Mawu ƒe Se la fia mɔ Mose?\n10 Mawu ƒe Nya la fia mɔ Mawu teƒenɔlawo. Le Biblia me la, woyɔ Se si wotsɔ na Israel-viwo la be “Mose ƒe Se la.” (1 Fia. 2:3) Ke hã, Ŋɔŋlɔawo gblɔ be Yehowa ŋutɔe nye Senalaa, eye ele na Mose ŋutɔ hã be wòawɔ Sea dzi. (2 Kron. 34:14) Esi Yehowa na mɔfiamewo ku ɖe avɔgbadɔa tutu ŋu vɔ la, “Mose wɔ se siwo katã Yehowa de nɛ la dzi. Ewɔe nenema pɛpɛpɛ.”—2 Mose 40:1-16.\n11, 12. (a) Nu kae wobia tso Yosua kple fia siwo ɖu Mawu ƒe amewo dzi la si be woawɔ? (b) Aleke Mawu ƒe Nyaa fia mɔ ame siwo kplɔ Mawu ƒe amewoe?\n11 Mawu ƒe Nya si woŋlɔ ɖi la nɔ Yosua si tso esime wòzu Mawu ƒe amewo kplɔla. Mawu gblɔ nɛ be: “Xlẽe kple gbe blewu zã kple keli, be nàwɔ nu siwo katã woŋlɔ ɖe eme la dzi pɛpɛpɛ.” (Yos. 1:8) Emegbe, Israel fia siwo va ɖu fia ɖe Mawu ƒe amewo dzi la hã wɔ ɖe sedede ma dzi. Wobia tso wo si be woaxlẽ Se la gbe sia gbe, woaŋlɔ emenyawo ɖi na wo ɖokuiwo, eye ‘woalé Se la me nyawo katã kple ɖoɖo siwo le eme la me ɖe asi ahawɔ wo dzi.’—Xlẽ 5 Mose 17:18-20.\n12 Dɔ kae Mawu ƒe Nya la wɔ ɖe ŋutsu siwo nɔ ŋgɔ xɔm la dzi? Bu Fia Yosiya ƒe kpɔɖeŋua ŋu kpɔ. Esi wofɔ agbalẽ aɖe si me Mose ƒe Sea le la, Yosiya ƒe agbalẽŋlɔla dze exexlẽ nɛ. * Aleke fia la wɔ nui? “Esi fia la se Segbalẽ la me nyawo ko la, edze eƒe awuwo.” Mese ɖe afi ma o. Yosiya wɔ ɖe Mawu ƒe Nyaa ƒe mɔfiafia dzi heho aʋa ɖe trɔ̃subɔsubɔ ŋu, eye wòwɔ ɖoɖo woɖu Ŋutitotoŋkekenyui gã si tɔgbi womeɖu le Israel kpɔ o. (2 Fia. 22:11; 23:1-23) Esi Mawu ƒe Nyaa fia mɔ Yosiya kple kplɔla wɔnuteƒe bubuwo ta la, wolɔ̃ faa wɔ ɖɔɖɔɖo le mɔfiame siwo wonɔ Mawu ƒe amewo nam la ŋu. Esia kpe ɖe Mawu ƒe dukɔa ŋu wowɔ eƒe lɔlɔ̃nu.\n13. Vovototo kae nɔ Mawu ƒe amewo kplɔlawo kple trɔ̃subɔlawo ƒe kplɔlawo dome?\n13 Vovototo gã ka gbegbee nye esi nɔ fia wɔnuteƒe mawo kple dukɔwo ƒe kplɔla siwo amegbetɔwo ƒe nunya fiaa mɔe eye womebua nuwo ŋu nyuie o la dome! Le kpɔɖeŋu me, Kanaantɔwo ƒe kplɔlawo kple wo teviwo wɔ nu baɖabaɖawo, abe ƒometɔ kplikplikpliwo gbɔ dɔdɔ, ŋutsu kple ŋutsu kpakple nyɔnu kple nyɔnu ƒe dɔdɔ, lãwo gbɔ dɔdɔ, vidzĩwo tsɔtsɔ sa vɔe kple trɔ̃subɔsubɔnuwɔna dziŋɔwo ene. (3 Mose 18:6, 21-25) Gakpe ɖe eŋu la, Babilon kple Egipte ƒe kplɔlawo mezɔna ɖe dzadzɛnyenye ƒe mɔfiame nyui siwo Mawu tsɔ na Israel-viwo, siwo sɔ ɖe dzɔdzɔmeŋutinunya nu la dzi o. (4 Mose 19:13) To vovo na ema la, kpɔɖeŋu nyui si Mawu ƒe amewo ƒe kplɔlawo ɖo ɖi la do mawusubɔsubɔ vavãtɔ, agbe dzadzɛ nɔnɔ kple dzadzɛnyenye ɖe ŋgɔ le dukɔa me. Edze ƒãa be Yehowae nɔ wo kplɔm.\n14. Nu ka tae Yehowa he to na eƒe dukɔa kplɔla aɖewo?\n14 Menye fia siwo katã ɖu Mawu ƒe amewo dzi le blema lae wɔ ɖe eƒe mɔfiafiawo dzi o. Wo dometɔ siwo meɖo to Yehowa o la gbe Mawu ƒe gbɔgbɔ kɔkɔea, mawudɔlawo kple Eƒe Nyaa ƒe mɔfiamewo dzi wɔwɔ. Le go aɖewo me la, Yehowa he to na wo alo ena ame bubuwo xɔ ɖe wo teƒe. (1 Sam. 13:13, 14) Le Yehowa ŋutɔ ƒe ɣeyiɣi ɖoɖi dzi la, etia ame aɖe si de blibo be wòanye yeƒe amewo ƒe kpɔla.\nYEHOWA TIA KPLƆLA DEBLIBO AÐE\n15. (a) Aleke nyagblɔɖilawo ɖee fia be kplɔla tɔxɛ aɖe ava? (b) Ame kae nye kplɔla si ŋu nya wogblɔ ɖi?\n15 Yehowa gblɔe ɖi ƒe alafa geɖe be yele kplɔla aɖe si dze nyuie la tia ge na yeƒe amewo. Mose gblɔ na Israel-viwo be: “Yehowa wò Mawu le nyagblɔɖila aɖe ɖo ge na wò tso nɔviwòwo dome abe nye ene. Ele be miaɖo toe.” (5 Mose 18:15) Yesaya gblɔe ɖi be Yehowa aɖo Ame sia ‘kplɔla kple dziɖulae.’ (Yes. 55:4) Eye gbɔgbɔ ʋã Daniel wòŋlɔ nu tso “Mesia Kplɔla la” ƒe vava ŋu. (Dan. 9:25) Mlɔeba, wova de dzesi Yesu Kristo be eyae nye Mawu ƒe amewo ƒe “Kplɔla.” (Xlẽ Mateo 23:10.) Yesu ƒe nusrɔ̃lawo lɔ̃ faa dze eyama yome, eye wolɔ̃ ɖe edzi be eyae nye ame si Yehowa tia vavã. (Yoh. 6:68, 69) Nu kae na woka ɖe edzi be Yesu Kristoe nye ame si dzi Yehowa to le eƒe amewo kplɔm?\n16. Nu kae ɖee fia be gbɔgbɔ kɔkɔea nɔ ŋusẽ dom Yesu?\n16 Gbɔgbɔ kɔkɔea do ŋusẽ Yesu. Le Yesu ƒe nyɔnyrɔxɔɣi la, Yohanes Amenyrɔɖetsimela kpɔ “dziƒowo nu ʋu, eye gbɔgbɔ kɔkɔe la ɖi ɖe edzi abe ahɔnɛ ene.” Esia megbe la, “gbɔgbɔ la ƒoe ɖe enu wòyi gbedadaƒo.” (Marko 1:10-12) Le Yesu ƒe anyigba dzi subɔsubɔdɔa katã me la, Mawu ƒe gbɔgbɔ kɔkɔea do ŋusẽe be wòawɔ nukunuwo ahaƒo nu le Mawu ƒe ŋusẽ me. (Dɔw. 10:38) Gakpe ɖe eŋu la, gbɔgbɔ kɔkɔea na gbɔgbɔa ƒe kutsetsea ƒe akpa vovovowo abe lɔlɔ̃, dzidzɔ kple xɔse ene ɖe dzesi le eŋu le mɔ deblibo nu. (Yoh. 15:9; Heb. 12:2) Kpeɖodzi siwo ŋu kakaɖedzi le alea meɖe dzesi le kplɔla bubu aɖeke ŋu nenema gbegbe o. Yesu ye nye ame si Yehowa tia vavã.\nAleke mawudɔlawo kpe ɖe Yesu ŋu le eƒe nyɔnyrɔxɔxɔ megbe teti? (Kpɔ memama 17)\n17. Nu kae mawudɔlawo wɔ tsɔ kpe ɖe Yesu ŋu?\n17 Mawudɔlawo kpe ɖe Yesu ŋu. Le Yesu ƒe nyɔnyrɔxɔxɔ vɔ megbe kpuie la, “mawudɔlawo va subɔe.” (Mat. 4:11) Gaƒoƒo aɖewo do ŋgɔ na Yesu ƒe ku la, “mawudɔla aɖe tso dziƒo ɖe eɖokui fiae hedo ŋusẽe.” (Luka 22:43) Yesu ka ɖe edzi be ɣesiaɣi si yehiã mawudɔlawo ƒe kpekpeɖeŋu be yeawɔ Mawu ƒe lɔlɔ̃nu la, Yehowa adɔ wo ɖa.—Mat. 26:53.\n18, 19. Aleke Mawu ƒe Nya la fia mɔ Yesu le eƒe agbenɔnɔ kple eƒe nufiafia me?\n18 Mawu ƒe Nya la fia mɔ Yesu. Tso Yesu ƒe subɔsubɔdɔa ƒe gɔmedzedze ke la, eɖe mɔ Ŋɔŋlɔawo fia mɔe. (Mat. 4:4) Le nyateƒe me la, ewɔ ɖe Mawu ƒe Nyaa ƒe mɔfiafia dzi ale gbegbe be elɔ̃ faa ku le fuwɔameti ŋu gɔ̃ hã. Mesia la ŋuti nyagblɔɖiwo nɔ nya mamlɛtɔ siwo wògblɔ hafi ku la gɔ̃ hã me. (Mat. 27:46; Luka 23:46) Gake subɔsubɔhakplɔla siwo nɔ anyi ɣemaɣi la ŋea aɖaba ƒua Mawu ƒe Nyaa ƒe mɔfiafia dzi ne wokpɔe be etsi tsitre ɖe yewoƒe kɔnyinyiwo ŋu. Yesu yɔ nya si Yehowa gblɔ to nyagblɔɖila Yesaya dzi hegblɔ tso woamawo ŋu be: “Dukɔ sia le buyem kple woƒe nuyiwo, ke woƒe dzi te ɖa xaa tso gbɔnye. Dzodzroe wole subɔyem, elabena amegbetɔwo ƒe sededewoe wofiana.” (Mat. 15:7-9) Ðe wòanya wɔ be Yehowa natia ame siawo dometɔ aɖe be wòakplɔ yeƒe amewoa?\n19 Yesu ɖe mɔ Mawu ƒe Nya la fia mɔe le eƒe agbenɔnɔ kple eƒe nufiafia siaa me. Esi wotsɔ mawusubɔsubɔ ŋuti nyaʋiʋli aɖewo ɖo eŋkume la, mezã eya ŋutɔ ƒe nunya alo nuteƒekpɔkpɔ gbogbo siwo su esi tsɔ ɖo nyaawo ŋu o. Ke boŋ, ezã Ŋɔŋlɔawo, eye wòto esia me ɖee fia be Ŋɔŋlɔawo mee Mawu ƒe mɔfiafia le. (Mat. 22:33-40) Eye melɔ nya geɖe kɔ ɖe eƒe nyaselawo dzi ku ɖe nu siwo teƒe wòkpɔ le dziƒo alo xexemewɔwɔ me ŋu o, ke boŋ “[eʋu] woƒe susu be woase Ŋɔŋlɔawo gɔme.” (Luka 24:32, 45) Yesu lɔ̃ Mawu ƒe Nya la, eye edi vevie be yeatsɔe afia nu amewo.\n20. (a) Aleke Yesu ɖee fia be yebɔbɔ ɖe Mawu te? (b) Nu kae vovototo si dze le Yesu kple Herodes Agripa I ƒe nuwɔna me la fia mí ku ɖe ame si Yehowa tiana be wòanye kplɔla ŋu?\n20 Togbɔ be “nya vivi” siwo Yesu gblɔ la wɔ nuku na eƒe nyaselawo hã la, etsɔ kafukafua na eƒe Nufiala, Yehowa. (Luka 4:22) Esi kesinɔtɔ aɖe yɔ Yesu be “Nufiala Nyui” be yeatsɔ adoe ɖe dzi la, ɖokuibɔbɔtɔe la, Yesu ɖo eŋu nɛ be: “Nu ka tae nèle yɔyem be ame nyui? Ame aɖeke menye ame nyui o, negbe ame ɖeka ko, eyae nye Mawu.” (Marko 10:17, 18) Yesu ƒe nuwɔwɔ alea to vovo kura na ale si Herodes Agripa I, si va zu Yudea fia, alo kplɔla, ƒe enyi aɖewo megbe la wɔ nui! Esi dukɔa ƒe wɔna tɔxɛ aɖe ɖo edzi la, Herodes “do fiawu.” Ameha siwo lɔ̃ eƒe nya la do ɣli be: “Mawu ƒe gbee, menye amegbetɔ tɔe o!” Edze ƒãa be Herodes ƒe ta te wòdo eɖokui ɖe dzi. Nu kae dzɔ le esia yome? “Enumake Yehowa ƒe dɔla ƒoe, elabena metsɔ ŋutikɔkɔe na Mawu o, eye ŋɔwo ɖui wòku.” (Dɔw. 12:21-23) Kakaɖedzitɔe la, eteƒekpɔla siwo katã bua nuwo ŋu nyuie la akpɔe adze sii be menye Yehowa ye ɖo Herodes kplɔlae o. Gake kpeɖodziawo dze ƒãa le Yesu ya ŋu be Mawue ɖoe, eye ekafua Yehowa ɣesiaɣi be Eyae nye eƒe amewo ƒe Kplɔla Gãtɔ.\n21. Nu kawo mee míadzro le nyati si kplɔ esia ɖo me?\n21 Menye ƒe ʋɛ aɖewo koe Mawu ɖoe be Yesu nanye kplɔla o. Yesu ŋutɔ gblɔ le eƒe tsitretsitsi megbe be: “Wotsɔ ŋusẽ si le dziƒo kple anyigba dzi la katã de asi nam. . . . Eye kpɔ ɖa, meli kpli mi ŋkekeawo katã va se ɖe nuɖoanyia ƒe nuwuɣi.” (Mat. 28:18-20) Gake fifia esi Yesu nye gbɔgbɔ makpɔmakpɔ le dziƒo la, aleke wòakplɔ Mawu ƒe amewo le anyigba dzi? Ame kawoe Yehowa azã be woawɔ dɔ le Kristo ƒe kpɔkplɔ te ahaxɔ ŋgɔ le Mawu ƒe amewo dome? Eye aleke Kristotɔwo awɔ ade dzesi eteƒenɔlawo? Míakpɔ nya siawo ƒe ŋuɖoɖowo le nyati si kplɔ esia ɖo me.\n^ mm. 12 Anɔ eme be segbalẽ si Mose ŋutɔ ŋlɔ kple asi lae.\nƉoe Ɖe Amewo Ɖoe Ɖe Amewo Yehowae Kplɔa Eƒe Amewo


Yehowa Naa Ablɔɖe Wò—Ablɔɖeƒe La | Gbetakpɔxɔ Nusɔsrɔ̃\nGBE BUBU Abua Acholi Adza Afrikaans Akha Albanian Altai Alur Amerika Tokunɔgbe Amharic Amis Arabic Argentina Tokunɔgbe Armenian Armenian (West) Aukan Australia Tokunɔgbe Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Bolivia Tokunɔgbe Boulou Brazil Tokunɔgbe Britain Tokunɔgbe Bulgarian Cakchiquel Cambodian Catalan Cebuano Changana (Mozambique) Chavacano Chichewa Chile Tokunɔgbe Chin (Hakha) China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Colombia Tokunɔgbe Congo Tokunɔgbe Costa Rica Tokunɔgbe Croatia Tokunɔgbe Croatian Cuba Tokunɔgbe Czech Czech Republic Tokunɔgbe Damara Dangme Danish Digor Douala Drehu Dutch Ecuador Tokunɔgbe Edo Efik El Salvador Tokunɔgbe Esan Estonian Eŋlisi Eʋegbe Fante Fijian Finland Tokunɔgbe Finnish Fon France Tokunɔgbe Franse Ga Garifuna Georgian German Germany Tokunɔgbe Gitonga Gokana Greece Tokunɔgbe Greek Greenlandic Guadeloupean Creole Guarani Guatemala Tokunɔgbe Gujarati Gun Haitian Creole Hausa Hebrew Herero Hiligaynon Hindi Hiri Motu Hmong (Ɣi) Honduras Tokunɔgbe Hungarian Hungary Tokunɔgbe Iban Ibanag Ibinda Icelandic Idoma Igbo Igede Iloko India Tokunɔgbe Indonesia Tokunɔgbe Indonesian Isoko Italian Italy Tokunɔgbe Japan Tokunɔgbe Japanese Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Khana Kikamba Kikaonde Kikongo Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Konkani (Roman) Korea Tokunɔgbe Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lenje Lhukonzo Lingala Lithuanian Lomwe Low German Luganda Lunda Luo Luvale Macedonian Macua Makhuwa-Meetto Malagasy Malawi Tokunɔgbe Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexico Tokunɔgbe Mingrelian Mixe Mixtec (Guerrero) Mizo Mongolian Moore Motu Mozambique Tokunɔgbe Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nicaragua Tokunɔgbe Niuean Norwegian Nyaneka Nyungwe Nzema Okpe Oromo Ossetian Otetela Palauan Panama Tokunɔgbe Pangasinan Papiamento (Curaçao) Paraguay Tokunɔgbe Persian Peru Tokunɔgbe Philippines Tokunɔgbe Pidgin (West Africa) Poland Tokunɔgbe Polish Ponapean Portugal Tokunɔgbe Portuguese Portuguese (Portugal) Punjabi Quebec Tokunɔgbe Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Rarotongan Romania Tokunɔgbe Romanian Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russia Tokunɔgbe Russian Rutoro Samoan Sangir Sango Saramaccan Sena Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovakia Tokunɔgbe Slovenian Solomon Islands Pidgin South Africa Tokunɔgbe Spain Tokunɔgbe Spanish Sranantongo Sunda Swahili Swahili (Congo) Swati Swedish Tagalog Tahitian Taiwan Tokunɔgbe Tajiki Tamil Tarascan Tatar Telugu Tetun Dili Thai Thailand Tokunɔgbe Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Venda Venezuela Tokunɔgbe Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zambia Tokunɔgbe Zande Zapotec (Isthmus) Zimbabwe Tokunɔgbe Zulu\n“[Miɖe] gbeƒã ablɔɖe le anyigba la dzi na edzinɔlawo katã.”—3 MOSE 25:10.\nHADZIDZI 22 Fiaɖuƒea Le Dzi Ðum—Neva Dzro!\n1-2. (a) Azã kae ame aɖewo ɖuna egbea? (Kpɔ aɖaka si nye “ Nu Kae Nye Ablɔɖeƒe La?”) (b) Nu ka ŋue Yesu ƒo nu tsoe le Luka 4:16-18?\nLE DUKƆ aɖewo me la, wowɔa wɔna tɔxɛwo tsɔ ɖua fia alo fianyɔnu aɖe ƒe dziɖuɖu ƒe ƒe blaatɔ̃lia ƒe azã. Azãɖuɖu sia tea ŋu yia edzi ŋkeke blibo, kwasiɖa blibo, alo esi wu nenema gɔ̃ hã; gake aleke kee wòɖale o, enu va yina mlɔeba, eye amewo ŋlɔnɛ be kaba.\n2 Míadzro azã aɖe si de ŋgɔ wu la me—ɛ̃, azã alo ɖoɖo sia de ŋgɔ wu ƒe 50 sia ƒe 50 ƒe azã si blema Israel-viwo ɖuna ƒe ɖeka blibo, si woyɔna be Ablɔɖeƒe, la gɔ̃ hã. Ablɔɖeƒe ƒe ɖoɖo si Yehowa wɔ na blema Israel dukɔa la wɔe be ablɔɖe sua dukɔa me viwo si. Nu ka tae wòle be míasrɔ̃ nu tso ɖoɖo sia ŋu? Nu si tae nye be, Israel-viwo ƒe Ablɔɖeƒe ƒe ɖoɖoa ɖoa ŋku ɖoɖo nyui aɖe ŋutɔ si Yehowa wɔ be yeana míakpɔ ablɔɖe tegbee, si ŋu Yesu ƒo nu tsoe, si le vi ɖem na mí fifia gɔ̃ hã, la dzi na mí.—Xlẽ Luka 4:16-18.\nNu Kae Nye Ablɔɖeƒe La?\nYehowa gblɔ na Israel-viwo be woaɖu azã tɔxɛ aɖe ƒe 50 sia ƒe 50. Woyɔ azã sia be Ablɔɖeƒe la. Mawu gblɔ na Israel-viwo be tso esime wonya ɖo Ŋugbedodonyigbaa dzi ko la, woaxlẽ ƒe ade siwo me woade agble, aƒã nu ahaŋe agblemenukuwo le. Ƒe adrelia anye sabat-ƒe, si me Israel-viwo made agble alo aɖe nukuwo ŋu le o. Ƒe adre mawo ƒe teƒe adre le ƒe blaene vɔ asieke (7 × 7 = 49). Ƒe si kplɔe ɖo, si nye ƒe 50 lia ye anye Ablɔɖeƒe la. Ne míebu akɔnta tso esime Israel-viwo ge ɖe Ŋugbedodonyigbaa dzi dzi la, míakpɔe be Ablɔɖeƒe gbãtɔa dze egɔme le Yudatɔwo ƒe ɣleti si nye Tisri me, le ƒe 1424 Do Ŋgɔ Na Yesu me.—3 Mose 25:2-4, 8-10.\nIsrael-viwo ƒe Ablɔɖeƒea nye ɣeyiɣi si me dukɔa kpɔa dzidzɔ ale gbegbe, elabena wonaa ablɔɖe kluviwo be woatrɔ ayi woƒe ƒometɔwo gbɔ, eye wogbugbɔa amewo ƒe anyigba nana wo (Kpɔ memama 3 lia) *\n3. Abe ale si wòdze le 3 Mose 25:8-12 ene la, aleke Ablɔɖeƒea ɖe vi na Israel-viwoe?\n3 Hafi míate ŋu ase nu si ablɔɖe si ŋu Yesu ƒo nu tsoe la fia gɔme nyuie la, anyo be míadzro Ablɔɖeƒe ƒe ɖoɖo si Mawu wɔ na eƒe amewo le blema la me gbã. Yehowa gblɔ na Israel-viwo be: “Miakɔ ƒe blaatɔ̃lia ŋu ahaɖe gbeƒã ablɔɖe le anyigba la dzi na edzinɔlawo katã. Azu Ablɔɖeƒe na mi, ale be mia dometɔ ɖe sia ɖe nagaxɔ eƒe nunɔamesi, eye mia dometɔ ɖe sia ɖe nagatrɔ ayi eƒe ƒometɔwo gbɔ.” (Xlẽ 3 Mose 25:8-12.) Le nyati si do ŋgɔ na esia me la, míedzro ale si kwasiɖa sia kwasiɖa ƒe Sabat la ɖe vi na Israel-viwoe la me. Ke mɔ kawo nue Ablɔɖeƒe la ɖe vi na Israel-viwo le? Tsɔe be, Israel-vi aɖe nyi fe eye esia wɔe be wòdzra eƒe anyigba tsɔ xe fea. Le Ablɔɖeƒea me la, ele be woagbugbɔ eƒe anyigba la anae. Esia awɔe be ŋutsua “nagaxɔ eƒe nunɔamesi” la, eye viawo ate ŋu anyi anyigba ma dome. Alo ɖewohĩ hiã tu ŋutsu aɖe ale gbegbe be eva hiã be wòadzra viawo dometɔ ɖeka wòazu kluvi, alo wòadzra eya ŋutɔ ɖokui gɔ̃ hã azu kluvi, ale be yeate ŋu axe fea. Le Ablɔɖeƒea me la, ele be woana kluvia “nagatrɔ ayi eƒe ƒometɔwo gbɔ.” Eya ta, ame aɖeke manye kluvi le eƒe agbemeŋkekewo katã me o! Ðoɖo nyui sia ɖee fia be Yehowa tsɔ ɖe le eme na eƒe amewo ŋutɔ!\n4-5. Susu vevi ka tae wòle be míasrɔ̃ nu tso Israel-viwo ƒe Ablɔɖeƒe ƒe ɖoɖoa ŋu?\n4 Mɔ bubu ka nue Ablɔɖeƒea ɖe vi na Israel-viwo le? Yehowa ɖe eme be: “Mele be ame aɖeke nanye ame dahe le dowòme o, elabena Yehowa ayra wò godoo le anyigba si Yehowa wò Mawu tsɔ le nawòm be wòanye wò domenyinu la dzi.” (5 Mose 15:4) Esia to vovo sãsãsã na ale si nuwo le le xexe sia si me kesinɔnuwo le dzidzim ɖe edzi na kesinɔtɔwo evɔ ame dahewo ya le ahe dam ɖe edzi le la me!\n5 Mí Kristotɔwo míele Mose ƒe Sea te o. Eya ta, míeléa Ablɔɖeƒe ƒe ɖoɖo si bia tso Israel-viwo si be woana ablɔɖe kluviwo, woate fli ɖe fe siwo amewo nyi le wo ŋu me, eye woagbugbɔ ƒomewo ƒe anyigba ana woamawo, la me ɖe asi o. (Rom. 7:4; 10:4; Ef. 2:15) Ke hã, ele vevie be míasrɔ̃ nu tso Ablɔɖeƒe ƒe ɖoɖoa ŋu. Nu ka tae? Nu si tae nye be, enana míeɖoa ŋku ɖoɖo si Yehowa wɔ be yeana ablɔɖe mí tso nu vɔ̃ si me la dzi.\nYESU ÐE GBEƑÃ ABLƆÐE\n6. Nu ka si mee wòhiã be woana ablɔɖe amegbetɔwo tso?\n6 Ehiã vevie be woana ablɔɖe mí, elabena mí katã míele nɔnɔme wɔnublanui aɖe me—míenye nu vɔ̃ ƒe kluviwo. Esi míenye nu vɔ̃ mewo ta la, míetsina kua amegã alo nyagã, míedzea dɔ, eye míekuna. Ame geɖe kpɔa esia ƒe kpeɖodzi ne wokpɔ wo ɖokuiwo le ahuhɔ̃e me alo woyi ɖɔkta gbɔ ne wodze dɔ. Azɔ hã, ne míewɔ nu vɔ̃wo la, esia wɔnɛ be dzi ɖena le mía ƒo. Apostolo Paulo lɔ̃ ɖe edzi be ‘wolé ye aboyoe na nu vɔ̃ ƒe se si nɔ yeƒe ŋutilã me.’ Egblɔ kpee be: “Oo, nye nu wɔ nublanui lo! Ame kae aɖem tso kuŋutilã sia si me?”—Rom. 7:23, 24.\n7. Nya kae Yesaya gblɔ ɖi ku ɖe ablɔɖe ŋu?\n7 Gake dzidzɔnya lae nye be, Mawu wɔ ɖoɖo aɖe si dzi wòato aɖe mí, alo ana ablɔɖe mí, tso nu vɔ̃ si me. Yesu dzie wòto le ablɔɖe sia nam mí. Ƒe alafa adre kple edzivɔ do ŋgɔ na Yesu ƒe anyigbadzinɔnɔ la, nyagblɔɖila Yesaya gblɔ ablɔɖe gã aɖe si ava le etsɔme la ŋu nya ɖi. Ablɔɖe sia aƒo ablɔɖe si sua Israel-viwo si le Ablɔɖeƒea me la ta sãsãsã. Eŋlɔ bena: “Aƒetɔ Dziɖulagã Yehowa ƒe gbɔgbɔ le dzinye, elabena Yehowa si ami nam be magblɔ nya nyui na ame fafawo. Edɔm be mada gbe le ame siwo ƒe dzi gbã la ŋu, ne maɖe gbeƒã ablɔɖe na ame siwo woɖe aboyoe.” (Yes. 61:1) Ame ka ŋue nyagblɔɖi sia ku ɖo?\n8. Ame ka ŋue nya si Yesaya gblɔ ɖi ku ɖe ablɔɖe ŋu la ku ɖo?\n8 Nyagblɔɖi vevi ma si ku ɖe ablɔɖe ŋu la te emevava le Yesu ƒe anyigbadzisubɔsubɔdɔa gɔmedzedze megbe. Esime Yesu yi ƒuƒoƒe si nɔ wo de Nazaret la, exlẽ Yesaya ƒe nyagblɔɖinya mawo tututu na Yudatɔ siwo va ƒo ƒu ɖi. Yesu ɖee fia be nya mawo ku ɖe ye ŋu esi wògblɔ be: “Yehowa ƒe gbɔgbɔ le dzinye, elabena esi ami nam be magblɔ nya nyui na ame dahewo. Edɔm be maɖe gbeƒã ablɔɖe na ame siwo woɖe aboyoe, mana ŋkuagbãtɔwo nakpɔ nu, mana ablɔɖe ame siwo wote ɖe anyi, eye maɖe gbeƒã Yehowa ƒe amenuveƒe la.” (Luka 4:16-19) Mɔ kawo nue Yesu na nyagblɔɖi sia va eme le?\nAME GBÃTƆ SIWO WONA ABLƆÐEE\nYesu ɖe gbeƒã ablɔɖe le ƒuƒoƒea le Nazaret (Kpɔ memama 8-9 lia)\n9. Ablɔɖe kae ame siwo nɔ anyi le Yesu ƒe ɣeyiɣia me la dometɔ geɖe nɔ mɔ kpɔm na?\n9 Yesu ƒe ɣeyiɣia mee wodze ablɔɖe si ŋu nya Yesaya gblɔ ɖi, si ŋu Yesu xlẽ nu tsoe la nana amewo. Yesu ɖo kpe esia dzi esi wòɖe gbeƒã na ƒuƒoƒea be: “Ŋɔŋlɔ sia si miese fifi laa la va eme egbea.” (Luka 4:21) Ame siwo se nya si Yesu xlẽ la dometɔ geɖe anya nɔ mɔ kpɔm be yewoakpɔ ablɔɖe tso Roma dziɖuɖua si me. Woanya se le wo ɖokui me abe ŋutsu eve siwo gblɔ be, “Míawo ya míenɔ mɔ kpɔm be ame siae aɖe Israel” la ene. (Luka 24:13, 21) Gake míenyae be Yesu mede dzi ƒo na eyomedzelawo be woadze aglã ɖe Romatɔwo ƒe ŋutasẽdziɖuɖua ŋu o. Ke boŋ, efia wo be woatsɔ “nu siwo nye Kaisaro tɔ la na Kaisaro.” (Mat. 22:21) Ke mɔ kawo nue Yesu na ablɔɖe amewo le ɣemaɣi?\n10. Nu ka si mee Yesu na ablɔɖe amewo tso?\n10 Mawu ƒe Vi la va kpe ɖe amewo ŋu wokpɔ ablɔɖe, eye ewɔ esia le mɔ eve nu. Gbã, Yesu kpe ɖe amewo ŋu wokpɔ ablɔɖe tso subɔsubɔhakplɔlawo ƒe alakpanufiafiawo si me. Yudatɔ siwo nɔ anyi ɣemaɣi la dometɔ geɖe zu kluviwo na amegbetɔwo ƒe kɔnyinyiwo kple alakpadzixɔsewo. (Mat. 5:31-37; 15:1-11) Kplɔla siwo gblɔ be yewole kpekpem ɖe amewo ŋu be woasubɔ Mawu la ŋutɔ gɔ̃ hã menɔ Mawu subɔm le mɔ nyuitɔ nu o, eya ta wonɔ abe ŋkuagbãtɔwo ene. Esi wogbe Mesia la kple nyateƒe si wònɔ wo fiam ta la, womeva nya Mawu o, eye wokpɔtɔ nye ŋkuagbãtɔwo le kpɔɖeŋunyagbɔgblɔ nu; azɔ hã, wometsɔ woƒe nu vɔ̃wo ke wo o. (Yoh. 9:1, 14-16, 35-41) Yesu fia nyateƒea heɖo kpɔɖeŋu nyuiwo ɖi na amewo, eye wòto esia me fia ɖokuibɔbɔlawo ale si woawɔ akpɔ ablɔɖe tso alakpanufiafiawo si me.—Marko 1:22; 2:23–3:5.\n11. Mɔ bubu ka nue Yesu na ablɔɖe amewo le?\n11 Evelia, Yesu to eƒe tafevɔsaa dzi ʋu mɔnukpɔkpɔ ɖi be amegbetɔwo nate ŋu akpɔ ablɔɖe tso nu vɔ̃ si dome wonyi la ƒe kluvinyenye me. Esi Yesu tsɔ eƒe agbe na wònye tafe ta la, Mawu ate ŋu atsɔ ame siwo xɔ tafevɔsaa dzi se eye wotoa woƒe nuwɔnawo dzi ɖena esia fiana la ƒe nu vɔ̃wo ake wo. (Heb. 10:12-18) Yesu gblɔ be: “Ne Vi la na ablɔɖe mi la, ekema mianye ablɔɖeviwo vavã.” (Yoh. 8:36) Ðikeke mele eme o be, ablɔɖe sia ƒo ablɔɖe si sua Israel-viwo si le Ablɔɖeƒea me la ta sãsãsã! Le kpɔɖeŋu me, ne wona ablɔɖe ame aɖe le Ablɔɖeƒea me la, ate ŋu agava zu kluvi ake, eye azɔ hã, ava ku godoo. Gake ablɔɖe si Yesu nana ya nɔa anyi ɖaa.\n12. Ame kawoe nye ame gbãtɔ siwo wona ablɔɖe si Yesu ɖe gbeƒãe la?\n12 Le ƒe 33 Kristotɔwo Ŋɔli ƒe Pentekoste ŋkekea dzi la, Yehowa tsɔ gbɔgbɔ kɔkɔea si ami na apostoloawo kpakple ŋutsu kple nyɔnu nuteƒewɔla bubuwo. Exɔ wo wozu viawo ale be le ɣeyiɣi aɖe megbe la, woafɔ wo ayi dziƒo be woaɖu fia kple Yesu. (Rom. 8:2, 15-17) Ame siawoe nye ame gbãtɔ siwo wona ablɔɖe si Yesu ɖe gbeƒãe le ƒuƒoƒea le Nazaret la. Eya ta, ŋutsu kple nyɔnu mawo meganye kluvi na Yuda subɔsubɔhakplɔlawo ƒe alakpanufiafiawo kple kɔnyinyi siwo mewɔ ɖeka kple Mawu ƒe Nyaa o la o. Azɔ hã, Mawu bua wo be wokpɔ ablɔɖe tso nu vɔ̃ si hea ku vanɛ la si me. Ðoɖo tɔxɛ si Yehowa wɔ be yeana ablɔɖe ameƒomea, si dze egɔme tso esime wosi ami na Kristo yomedzelawo, la awu enu le Yesu ƒe Ƒe Akpe Ðeka Dziɖuɖua ƒe nuwuwu. Nu nyui kawoe adzɔ tso fifia va se ɖe ɣemaɣi?\nÐoɖo Si Yehowa Wɔ Be Yeana Ablɔɖe Ameƒomea\n30 K.Ŋ.: Yesu ɖe gbeƒã ablɔɖe le ƒuƒoƒe si le Nazaret (Luka 4:21)\n33 K.Ŋ.: Ablɔɖe ƒe ɖoɖo sia dze egɔme tso esime Yehowa tsɔ gbɔgbɔ kɔkɔea si ami na Kristo yomedzelawo (Rom. 8:2, 15-17)\nMÍAƑE ŊKEKEA: Ablɔɖe ƒe ɖoɖo sia le vi geɖe ɖem na amesiaminawo\nƑE AKPE ÐEKA DZIÐUÐUA ƑE GƆMEDZEDZE: Le Kristo ƒe Ƒe Akpe Ðeka Dziɖuɖua me la, amegbetɔwo akpɔ ablɔɖe tso nu vɔ̃ kple blibomademade si me\nKRISTO ƑE ƑE AKPE ÐEKA DZIÐUÐUA ƑE NUWUWU: Ðoɖo si Yehowa wɔ be yeana ablɔɖe amegbetɔwo tso nu vɔ̃ kple ku si me la ava eƒe nuwuwu. Aɖo eƒe taɖodzinua gbɔ (Rom. 8:21)\nWOANA ABLƆÐE AME MILIƆN GEÐEWO HÃ\n13-14. Tsɔ kpe ɖe Kristotɔ amesiaminawo ŋu la, ame kawo hãe ate ŋu akpɔ ablɔɖe si Yesu ɖe gbeƒãe la?\n13 Egbea, dzianukwaretɔ miliɔn geɖe siwo tso dukɔwo katã me la nye ‘alẽ bubuawo’ me tɔwo. (Yoh. 10:16) Mawu metia wo be woava ɖu fia kple Yesu le dziƒo o. Ke boŋ, Biblia gblɔ be mɔkpɔkpɔ le wo si be woava nɔ agbe tegbee le anyigba dzi. Ðe nèle ame siawo domea?\n14 Fifia gɔ̃ hã, yayra siwo su ame siwo anyi Dziƒofiaɖuƒea dome si la ƒe ɖewo le asiwò sum. Esi nèxɔ Yesu ƒe tafevɔsaa dzi se ta la, àte ŋu abia Yehowa be wòatsɔ wò nu vɔ̃wo ake wò. Esia ate ŋu awɔe be wò nu nadze Mawu ŋu eye dzitsinya nyui nasu asiwò le eŋkume. (Ef. 1:7; Nyaɖ. 7:14, 15) Azɔ bu yayra siwo su asiwò le esi nèkpɔ ablɔɖe tso alakpanufiafiawo si me la hã ŋu kpɔ. Yesu gblɔ be: “Miadze si nyateƒe la, eye nyateƒe la ana ablɔɖe mi.” (Yoh. 8:32) Aleke gbegbe dzi dzɔa míi ye nye esi be wona ablɔɖe sia mí!\n15. Ablɔɖe kple yayra kawoe míate ŋu akpɔ mɔ na le etsɔme?\n15 Míate ŋu akpɔ mɔ be míakpɔ ablɔɖe si de ŋgɔ wu esi su mía si fifia la le etsɔme. Eteƒe madidi o, Yesu atsrɔ̃ alakpasubɔsubɔhawo kple amegbetɔwo ƒe dziɖuɖu siwo wɔa nu fitifiti la katã. Ke hã, Mawu akpɔ esubɔlawo siwo anye “ameha gã aɖe” la ta, eye wòana woakpɔ yayra geɖe le paradiso me le anyigba dzi. (Nyaɖ. 7:9, 14) Woafɔ ame gbogbo aɖewo ɖe tsitre eye mɔnukpɔkpɔ asu wo si be woakpɔ ablɔɖe tso Adam ƒe nu vɔ̃a me tsonuwo katã si me.—Dɔw. 24:15.\n16. Ablɔɖe gã kae amegbetɔwo akpɔ le etsɔme?\n16 Le Ƒe Akpe Ðeka Dziɖuɖua me la, Yesu kple eƒe hatidziɖulawo akpe ɖe amegbetɔwo ŋu woade blibo le ŋutilã me eye ƒomedodo si de blibo ava nɔ wo kple Mawu dome. Ɣeyiɣi sia si me woana ablɔɖe gã aɖe amegbetɔwo tso nu vɔ̃ kple blibomademade si me la anɔ abe Israel-viwo ƒe Ablɔɖeƒea ene. Esia fia be, ame siwo katã anɔ anyigba dzi, siwo nye Yehowa subɔla wɔnuteƒewo, la ade blibo eye womagawɔ nu vɔ̃ azɔ o.\nLe xexe yeyea me la, míase vivi na dɔ nyui siwo me dzidzeme le la wɔwɔ (Kpɔ memama 17 lia)\n17. Le Yesaya 65:21-23 ƒe nya nu la, nu nyui kawoe Mawu ƒe amewo ate ŋu anɔ mɔ kpɔm na? (Kpɔ nɔnɔmetata si le akpaa dzi.)\n17 Nyagblɔɖi si le Yesaya 65:21-23 la ɖɔ ale si agbea anɔ le anyigba dzi le etsɔme la nyuie. (Xlẽe.) Menye ɖeko míanɔ anyi dɔ aɖeke mawɔmawɔe o. Ke boŋ, Biblia ɖee fia be Mawu ƒe amewo awɔ dɔ nyuiwo, eye woakpɔ dzidzeme le woƒe dɔwɔwɔwo me. Le Ƒe Akpe Ðeka Dziɖuɖua ƒe nuwuwu la, míate ŋu aka ɖe edzi be “woaɖe nuwɔwɔ la ŋutɔ hã tso gbegblẽ ƒe kluvinyenye la me, eye wòakpɔ Mawu ƒe viwo ƒe ŋutikɔkɔe ƒe ablɔɖe la.”—Rom. 8:21.\n18. Nu ka tae míate ŋu aka ɖe edzi be míakpɔ dzidzɔ manyagblɔ le etsɔme?\n18 Abe ale si ko Yehowa wɔ ɖoɖo na Israel-viwo be woakpɔ ɣeyiɣi ɖe woƒe dɔwɔɖuiwo kple ɖiɖiɖeme siaa ŋu ene la, nenema kee wòawɔ na eƒe amewo le Kristo ƒe Ƒe Akpe Ðeka Dziɖuɖu si le ŋgɔ gbɔna la hã me. Míakpɔ ɣeyiɣi ɖe Mawu subɔsubɔ ŋu godoo. Ale si ko Mawu subɔsubɔ le vevie na míaƒe dzidzɔkpɔkpɔ egbea la, nenema kee wòanɔ le xexe yeyea hã me. Ɛ̃, amegbetɔ nuteƒewɔlawo katã akpɔ dzidzɔ le Kristo ƒe Ƒe Akpe Ðeka Dziɖuɖua me, elabe míawɔ dɔ nyui siwo ana míakpɔ dzidzeme geɖe eye mí katã míasubɔ mía Mawu la ɖekae.\nNu kae nye Israel-viwo ƒe Ablɔɖeƒe la, eye aleke wòɖe vi na woe?\nMɔ ka nue Yehowa na ablɔɖe amesiaminawo le?\nMɔ ka nue Yehowa ana ablɔɖe blibo ‘alẽ bubuawo’ le?\nHADZIDZI 142 Míalé Míaƒe Mɔkpɔkpɔa Me Ðe Asi Sesĩe\n^ mm. 5 Yehowa wɔ ɖoɖo tɔxɛ aɖe na blema Israel-viwo be woana ablɔɖe dukɔa me viwo. Eyae nye ƒe 50 sia ƒe 50 ƒe Ablɔɖeƒe ƒe ɖoɖoa. Kristotɔwo mele Mose ƒe Sea te o; ke hã, nufiame veviwo le Ablɔɖeƒe ƒe ɖoɖoa me na mí. Le nyati sia me la, míadzro ale si Ablɔɖeƒea ɖoa ŋku ɖoɖo bubu aɖe si Yehowa wɔ na mí la dzi na mí kple ale si ɖoɖo ma ate ŋu aɖe vi na mí la me.\n^ mm. 61 NU SI LE EDZI YIM LE NƆNƆMETATAA ME: Le Israel-viwo ƒe Ablɔɖeƒea me la, wona ablɔɖe ŋutsu aɖewo siwo nye kluviwo la be woatrɔ ayi woƒe ƒometɔwo gbɔ, eye wogbugbɔ woƒe anyigba na wo.


Nu Si Ta Mekpɔa Dzidzɔ Le Nusrɔ̃lawo Wɔwɔ Dɔa Me\nGbetakpɔxɔ—Tata Si Míesrɔ̃na | February 2007\nAbe Ale Si Pamela Moseley Gblɔe Ene\nAʋa nɔ edzi yim le England (Angleterre) le ƒe 1941 me esime danye kplɔm yi Yehowa Ðasefowo ƒe takpekpe aɖe le Leicester. Míese Nɔviŋutsu Joseph Rutherford ƒe nuƒo tɔxɛ aɖe si ku ɖe ɖeviwo ŋu. Esime mía kple Dada míexɔ nyɔnyrɔ le takpekpe ma me la, mede dzesii be ame siwo kpe ɖe mía ŋu míewɔ gbɔgbɔmeŋgɔyiyi la kpɔ dzidzɔ ale gbegbe. Ɣemaɣi la, nyemenya dzidzɔ si gbegbe dona tsoa amewo wɔwɔ Yesu Kristo ƒe nusrɔ̃lawoe me o.\nMÍAƑE ŋgɔyiyiwɔwɔ ava zu nusrɔ̃lawo la dze egɔme tso ƒe si do ŋgɔ me. Megaɖoa ŋku September 1939 ƒe ŋkeke dziŋɔ si dzi Xexemeʋa II lia tɔ zi la dzi kokoko. Mekpɔ aɖatsiwo nɔ tsatsram le danye ƒe ŋkume, esime wònɔ biabiam be, “Nu ka tae xexeame mate ŋu awɔ ŋutifafa o?” Dzinyela eveawo siaa wɔ asrafodɔ le Xexemeʋa I me, eye woto nu dziŋɔwo me. Dada yi ɖabia nya si wònɔ eɖokui biam la Anglikan nunɔla aɖe le Bristol. Ðeko wògblɔ nɛ be: “Aʋawɔwɔwo nɔ anyi ɣesiaɣi eye woanɔ anyi ɣesiaɣi.”\nGake le nu siawo megbe kpuie la, nyɔnu tsitsi aɖe si nye Yehowa Ðasefowo dometɔ ɖeka la va mía ƒeme. Danye gabia nya ma ke eya hã be: “Nu ka tae xexeame mate ŋu awɔ ŋutifafa o?” Ðasefoa ɖe eme nɛ be, aʋawɔwɔwo nye dzesi siwo fia be míele nuɖoanyi vɔ̃ɖi sia ƒe ŋkeke mamlɛawo me la ƒe akpa aɖe. (Mateo 24:3-14) Eteƒe medidi o, Ðasefoa vinyɔnu te Biblia sɔsrɔ̃ kpli mí. Wo ame evea siaa nɔ ame siwo kpɔ míaƒe nyɔnyrɔxɔxɔa teƒe henɔ dzidzɔ kpɔm la dome. Nu ka tae nusrɔ̃lawo wɔwɔ dɔa nana amewo kpɔa dzidzɔ nenema gbegbe ɖo? Meva se nu si tae la gɔme emegbe. Azɔ mina magblɔ nu siwo mesrɔ̃ le nusrɔ̃lawo wɔwɔ dɔa me hena ƒe 65 kple edzivɔ la dometɔ aɖewo na mí.\nDzidzɔ Si Le Nufiafia Amewo Me La Kpɔkpɔ Dze Sii\nMedze gbeƒãɖeɖe le Fiaɖuƒea ŋuti gɔme le Bristol esime mexɔ ƒe 11. Nɔviŋutsu aɖe tsɔ agbaƒomɔ aɖe kple ɖaseɖigbalẽvi aɖe si dzi woŋlɔ ɖaseɖinya kpuiwo ɖo la nam hegblɔ be: “Azɔ, yi aƒe siwo katã le mɔdodoa ƒe akpa kemɛ dzi la me.” Eya ta nye ɖeka medze gbeƒãɖeɖedɔa wɔwɔ gɔme enumake. Le nyateƒe me la, menɔ vɔvɔ̃m ŋutɔ. Meƒoa Biblia me nuƒo aɖe si wolé ɖe agba dzi la na aƒemenɔlaa, eye emegbe metsɔa ɖaseɖigbalẽ si naa amewo nyana be woate ŋu axɔ Biblia srɔ̃gbalẽ aɖe la fiana wo.\nTso ƒe 1950-awo me la, wotea gbe ɖe Biblia xexlẽ na aƒemenɔlawo le tso aƒeme yi aƒeme dɔa wɔwɔ me dzi. Le gɔmedzedzea me, esi ŋu kpeam ŋutɔ ta la, ɖaseɖiɖi na amewo kple mawunyakpukpuiwo me ɖeɖe na wo sesẽna nam. Gake mlɔeba dzi va ɖo ƒonye. Ɣemaɣie meva te vivisese le gbeƒãɖeɖedɔa me. Do ŋgɔ la, ame aɖewo bua mí abe agbalẽdzrala dzro aɖewo ko ene, gake ne míexlẽ mawunyakpukpuiwo heɖe wo me na wo la, wodea dzesii be Mawu ƒe Nya la fialawoe míenye. Esia wɔwɔ doa dzidzɔ nam ale gbegbe be medi be makpɔ gome le eme geɖe wu. Eya ta le September 1955 me la, medze ɣeyiɣiawo katã ƒe gbeƒãɖeɖedɔa wɔwɔ gɔme abe mɔɖela ene.\nVeviedodonu Hea Viɖewo Vɛ\nNu gbãtɔ siwo mesrɔ̃ dometɔ ɖekae nye be, veviedodonu le nyuiwɔwɔ me hea viɖewo vɛ. Ɣeaɖeɣi la, mena Gbetakpɔxɔ magazine nyɔnu aɖe si ŋkɔe nye Violet Morice. Esi metrɔ yi ɖasrãe kpɔ la, eʋu ʋɔ nam hebla asi ɖe akɔta kpoo henɔ to ɖom vevie esime menɔ Ŋɔŋlɔawo me ɖem nɛ. Ɣesiaɣi si metrɔ yi ɖasrãe kpɔ la, edzena abe ame si tsɔ ɖe le eme vevie ene. Gake esi medoe ɖe egbɔ be míanɔ Biblia nusɔsrɔ̃ wɔm edziedzi la, egblɔ be: “Ao. Ne ɖeviawo tsi vie la, míasrɔ̃e.” Ete ɖe dzinye ŋutɔ! Biblia gblɔ be: “Nudiɣi li, . . . eye nuƒugbeɣi li.” (Nyagblɔla 3:6) Gake meɖoe be nyemana ta o.\nLe ɣleti ɖeka megbe la, metrɔ yi ɖadzro mawunyakpukpui bubuwo me kple Violet. Kaka wòanya la, menɔ Biblia nusɔsrɔ̃ wɔm kpli kwasiɖa sia kwasiɖa le eƒe ʋɔtru nu. Mlɔeba eva biam be: “Manyo be nàge ɖe eme oa?” Violet va zu haxɔsetɔ nyui aɖe kple xɔlɔ̃ vevi aɖe nam! Ẽ, Violet va xɔ nyɔyrɔ̃ hezu Yehowa Ðasefo.\nGbe ɖeka, esi Violet va nya be yesrɔ̃ dzra yewoƒe aƒea le yeƒe manyamanya me hegblẽ ye ɖi la, ewɔ nuku nɛ ŋutɔ. Gake dzidzɔtɔe la, ekpɔ aƒe bubu le ɣetrɔ ma ke me to exɔlɔ̃ Ðasefo aɖe ƒe kpekpeɖeŋu me. Eya ta etso nya me be yeatsɔ yeƒe agbemeŋkeke mamlɛawo awɔ ɣeyiɣiawo katã ƒe gbeƒãɖeɖedɔa atsɔ ada akpee na Yehowa. Esi mekpɔ ale si Yehowa ƒe gbɔgbɔ de dzo eme ɖe tadedeagu vavãtɔa ŋu la, mekpɔ nu si tae nusrɔ̃lawo wɔwɔ dɔa hea dzidzɔ ma gbegbe vɛ la dze sii. Vavãe, dɔ siae mawɔ le nye agbemeŋkekeawo katã me!\nLe ƒe 1957 me la, wode dɔ asi na mía kple Mary Robinson be míayi ɖawɔ ɣeyiɣiawo katã ƒe gbeƒãɖeɖedɔ le mɔɖaŋudɔwɔƒegãwo ƒe nuto si nye Rutherglen, si le Glasgow, Scotland (Pays-Bas) la me. Míeɖea gbeƒã le afu, yaƒoƒo, tsidzadza, kple snow me, ke hã, nu nyuiwo do tso eme. Gbe ɖeka medo go nyɔnu aɖe si ŋkɔe nye Jessie. Biblia sɔsrɔ̃ kplii doa dzidzɔ nam ŋutɔ. Le gɔmedzedzea me la, srɔ̃a si ŋkɔe nye Wally, si nye Kɔmiunisttɔ la ƒoa asa nam. Gake esi wòva srɔ̃ Biblia hede dzesii be Mawufiaɖuƒea ɖeɖe koe ahe nɔnɔme nyuiwo vɛ na ameƒomea la, edzɔ dzi nɛ. Le ɣeyiɣi aɖewo megbe la, wo ame evea siaa va zu nusrɔ̃lawɔlawo.\nNɔnɔme Si Amewo Ðe Fia Gbã Ate Ŋu Aflu Ame\nEmegbe míexɔ dɔdasi yeye be míaɖagblɔ nyanyuia le du si nye Paisley me, le Scotland. Gbe ɖeka esi menɔ gbeƒã ɖem le du sia me la, ɖetugbui aɖe gbe nyaa sese hetu ʋɔa adãtɔe. Gake eteƒe medidi o eva nɔ diyem be yeaɖe kuku ɖe nɔnɔme si yeɖe fia la ta. Esi metrɔ yi egbɔ le kwasiɖa si kplɔe ɖo me la, egblɔ be: “Mese le ɖokuinye me abe Mawu nue metu ʋɔ ɖo nyitsɔ ma ene. Eya ta medo go va nɔ diwòm hafi.” Ðetugbui sia ŋkɔe nye Pearl. Egblɔ nam be do ŋgɔ na nye vava la, ye xɔlɔ̃wo kple ƒometɔwo ƒe nuwɔnawo na dzi ɖe le ye ƒo ale gbegbe be yedo gbe ɖa na Mawu be wòakpe ɖe ye ŋu yeakpɔ xɔlɔ̃ vavã aɖe. Egblɔ kpee be: “Ema megbee nèva ƒo ʋɔ nam. Fifia medze sii be wò kokokoe nye xɔlɔ̃ vavã ma.”\nEsesẽ ŋutɔ be manye Pearl xɔlɔ̃. Togbɛ aɖe tamee wònɔ, eye ele nam be manɔ eliam anɔ egbɔ yim. Ɣeaɖeɣi esi meyi egbɔ be maɖakplɔe yi nusrɔ̃ƒe zi gbãtɔ la, ekpɔtɔ vie ya kple tsidzadza sesẽwo ɖe afɔ le tenye kloe. Ya la nu sẽ ale gbegbe be edze nye xexia eye metsɔe ƒu gbe. Le ɣleti ade pɛ ko megbe, tso esime Pearl tu ʋɔa ɖe nunye la, etsɔ eɖokui ɖe adzɔgbe na Mawu hexɔ nyɔnyrɔ.\nEsia megbe kpuie la, srɔ̃a lɔ̃ be woasrɔ̃ Biblia kpli ye, eye le ɣeyiɣi kpui aɖe megbe la, mía kpli míeyi ɖawɔ tso aƒeme yi aƒeme subɔsubɔdɔa. Abe ale si wònɔna ɖaa ene la, tsi nɔ dzadzam. Egblɔ nam be: “Megatsi dzi o. Menɔa tsitre ɖe tsidzadza sia tɔgbe me henɔa bɔl kpɔm hena gaƒoƒo geɖe, eya ta mate ŋu anɔ tsia me le Yehowa ta.” Scotlandtɔwo ƒe kutrikuku ƒe nɔnɔme wɔa dɔ ɖe dzinye ɣesiaɣi.\nAleke gbegbee wòdo dzidzɔ nam esime metrɔ yi nuto ma me le ƒe bla nanewo megbe eye mekpɔ be ame siwo mesrɔ̃ nu kpli la dometɔ akpa gãtɔ gakpɔtɔ lé xɔse la me ɖe asi sesĩee nye esi! Emae nye dzidzɔ si dona tsoa nusrɔ̃lawo wɔwɔ dɔa me. (Tesalonikatɔwo I, 2:17-20) Le nye mɔɖeɖedɔa wɔwɔ le Scotland ƒe enyi megbe, le ƒe 1966 me la, wokpem be mava de Gbetakpɔxɔ Habɔbɔa Ƒe Gilead Biblia Suku ahaxɔ hehe abe dutanyanyuigblɔla ene.\nWoɖom ɖe Santa Cruz si nye Boliavia ƒe dugã si me ŋdɔ ʋuna le nyuie la me, afi si hame ɖeka si me gbeƒãɖela 50 nɔ la. Nu siwo yia edzi le dua me na meɖoa ŋku ale si nu vlo wɔwɔ kple sedzimawɔmawɔ bɔ ɖe United States ƒe ɣedzeƒenutowo me do ŋgɔ na ƒe alafa 20 lia, abe ale si woɖenɛ fiana le Hollywood sinimawo mee ene la dzi. Ne metrɔ kpɔ megbe la, mekpɔnɛ be dutanyanyuigblɔla aɖe si meɖe dzesi boo o koe menye. Lowo medo ŋɔdzi nam kpɔ o, nu vlo wɔhawo meɖem ɖe enu kpɔ o, nyemebu le gbedadaƒo kpɔ o, eye ʋu hã megbã kplim le ƒu dzi kpɔ o. Ke hã, le gonye me la, nusrɔ̃lawo wɔwɔ dɔa doa dzidzɔ nam ale gbegbe.\nNyɔnu siwo mesrɔ̃ Biblia kpli le Santa Cruz la dometɔ ɖekae nye Antonia. Nufiafia amewo le Spaingbe me menɔ bɔbɔe nam o. Gbe ɖeka Antonia viŋutsuvi dzaa aɖe gblɔ be: “Dada, ɖe wòɖoe koŋ nɔa vodada wɔm be yeado nukokoe na mía?” Antonia va zu nusrɔ̃lawo wɔla mlɔeba, eye nenema ke wònɔ le vianyɔnu Yolanda hã gome. Xɔlɔ̃ aɖe si nye seŋutinunyasrɔ̃la si ƒe megbeŋkɔe nye Dito, la nɔ Yolanda si. Eya hã te Biblia sɔsrɔ̃ eye wòdea míaƒe kpekpewo. Nusɔsrɔ̃ kplii na mesrɔ̃ nu bubu aɖe le Biblia me nyateƒea fiafia amewo me; eyae nye be: Ɣeaɖewoɣi la, ehiã be woaƒo nya ɖe amewo nu vie.\nEsi Dito va nɔ eƒe Biblia nusɔsrɔ̃awo dam ƒu la, megblɔ nɛ be: “Dito, Yehowa mele ezim ɖe dziwò be nànɔ eƒe Fiaɖuƒea ƒe akpa dzi o. Wò ŋutɔe atiae.” Esi wòɖo eŋu be yedi be yeasubɔ Mawu la, megblɔ nɛ be: “Dunyaheŋgɔnɔla ƒe fotowo le wò xɔ me. Ne amedzro aɖe va gbɔwò hekpɔ wo ɖe, ɖe wòaƒo nya ta be ètiae be yeanɔ Mawu ƒe Fiaɖuƒea ƒe akpa dzia?” Ehiã be maƒo nya ɖe enu vie alea.\nLe kwasiɖa eve megbe la, aglãdzedze ɖe dziɖuɖu ŋu ƒe howɔwɔ aɖe tɔ zi, eye yinivɛsiti sukuviwo kple kpovitɔwo nɔ tu dam wo nɔewo. Dito do ɣli ɖo ɖe exɔlɔ̃ aɖe be: “Va míasi dzo le afi sia!” Exɔlɔ̃a ɖo eŋu be, “Gbeɖe! Esiae nye ŋkeke si míenɔ mɔ kpɔm na ɣeyiɣi didi aɖe la.” Enumake exɔlɔ̃a tsɔ tu heɖo ta sukuxɔa tame. Eya hã nye Dito xɔlɔ̃ enyi siwo ku gbe ma gbe la dometɔ ɖeka. Ðe nàte ŋu akpɔ dzidzɔ si gbegbe wònye nam be megakpɔ Dito, si anye ne eku gbe ma gbe ne menye ɖe wòwɔ nyametsotso be yeazu Kristotɔ vavã o la, le susu mea?\nAle Si Yehowa Ƒe Gbɔgbɔa Wɔa Dɔe La Teƒekpɔkpɔ\nGbe ɖeka meto aƒe aɖe ŋu yina hexɔe se be míede afi ma xoxo, kasia nyɔnu si le aƒea me la do ɣli yɔm. Eŋkɔe nye Ignacia. Enya nu tso Yehowa Ðasefowo ŋu, gake srɔ̃a, si nye kpovitɔwo ƒe amegã dzɔtsu aɖe, si woyɔna be Adalberto la ƒe tsitretsitsi ɖe eŋu vevie wɔe be mete ŋu wɔ ŋgɔyiyi le Biblia sɔsrɔ̃ me o. Nyɔnua mese Biblia me nufiafia vevi geɖewo gɔme o, eya ta mete Biblia sɔsrɔ̃ kplii. Togbɔ be Adalberto ɖoe kplikpaa be yeatɔ te míaƒe Biblia nusɔsrɔ̃a hã la, mete ŋu ɖo dze kple eya ŋutɔ tso nyati bubuwo ŋu hena ɣeyiɣi didi aɖe. Emae nye afɔɖeɖe gbãtɔ si wɔe be míeva zu xɔlɔ̃wo.\nKpɔ dzidzɔ si gbegbe wònye nam be Ignacia va zu hamea me tɔ si wolɔ̃na vevie, ame si naa kpekpeɖeŋu ame geɖe le ŋutilã kple gbɔgbɔ me siaa hefaa akɔ na woe la ɖa. Le ɣeyiɣi aɖe megbe la, srɔ̃a kpakple wo vi etɔ̃ sɔŋ gɔ̃ hã va zu Ðasefo. Le nyateƒe me la, esime Adalberto va ŋɔ ɖe nyanyuia ƒe gbedasia me mlɔeba la, eyi kpɔvitɔwo ƒe dɔwɔƒea heƒo nu tso eŋu dzonɔamemetɔe ale gbegbe be kpovitɔ 200 sɔŋ lɔ̃ be woade yewoƒe ŋkɔ ame siwo xɔa Gbetakpɔxɔ kple Nyɔ! magazinewo dzinu sia dzinu la dome.\nYehowae Nana Wòtsina\nLe subɔsubɔ le Santa Cruz ƒe ade megbe la, woɖom ɖe Bolivia ƒe dugã si nye La Paz la me, afi si mesubɔ le hena ƒe 25 siwo kplɔe ɖo. Le ƒe 1970-awo ƒe gɔmedzedze lɔƒo la, ame 12 koe nɔ Yehowa Ðasefowo ƒe alɔdzedɔwɔƒe si nɔ La Paz ɣemaɣi. Esime gbeƒãɖeɖedɔa va nɔ ta kekem eye wòva hiã be woakeke dɔwɔƒea ɖe enu la, wova tu alɔdzedɔwɔƒe yeye aɖe ɖe Santa Cruz, du si me amewo nɔ agbɔ sɔm ɖe edzi kabakaba le la me. Woɖe alɔdzedɔwɔƒea yi afi ma le ƒe 1998 me, eye wokpem be mava wɔ dɔ le afi ma. Fifia la, dɔwɔlawo ƒe xexlẽme wu 50.\nHame ɖeka pɛ si nɔ Santa Cruz le ƒe 1966 me la, dzi ɖe edzi va zu hame siwo wu 50 fifia. Ðasefo 640 siwo nɔ Bolivia ɣemaɣi la dzi ɖe edzi va ɖo 18,000 kloe egbea!\nDzidzɔtɔe la, nye gbeƒãɖeɖedɔa wɔwɔ le Bolivia tse ku geɖe. Ke hã, Kristotɔ haxɔsetɔ siwo le afi sia afi ƒe nuteƒewɔwɔ dea dzi ƒo nam ɣesiaɣi. Dzi dzɔa mí katã ne míekpɔ ale si Yehowa le yayram ɖe Fiaɖuƒegbeƒãɖeɖedɔa dzii. Kakaɖedzitɔe la, dzidzɔ gã wònye be woakpɔ gome le nusrɔ̃lawo wɔwɔ dɔa me.—Mateo 28:19, 20.\nMɔɖedɔa wɔwɔ le Scotland\nSubɔsubɔ le Bolivia ƒe alɔdzedɔwɔƒea; (emetɔ) Giliead-sukua ƒe klass 42 lia nuwuwu\nNyateƒetoto Ame Bubuwo Si Koe Nèdinɛ Tsona?\nNu Ka Tae Wòle Be Míato Nyateƒe?\nNu Kae Nàte Ŋu Asrɔ̃ Tso Ðeviwo Gbɔ?\nAmos—Gbotsetsenuƒoƒulae Loo, Alo Gbotsetseŋɔlae?\nYehowa Nye Mawu Si Ðea Ŋudzedzekpɔkpɔ Fiana\nYi Edzi Nànɔ Ŋudzedzekpɔkpɔ Ðem Fia Geɖe Wu\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA February 2007\nGBETAKPƆXƆ—TATA SI MÍESRƆ̃NA February 2007


Ðe Nèle Zɔzɔm Aduadu Kple Yehowa Ƒe Habɔbɔa? | Nusɔsrɔ̃\nGbetakpɔxɔ—Tata Si Míesrɔ̃na | May 2014\nGBE BUBU Afrikaans Albanian Amerika Tokunɔgbe Amharic Arabic Argentina Tokunɔgbe Armenian Aymara Azerbaijani Azerbaijani (Cyrillic) Bengali Bicol Bislama Brazil Tokunɔgbe Bulgarian Cambodian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Colombia Tokunɔgbe Croatian Czech Dangme Danish Drehu Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italy Tokunɔgbe Japan Tokunɔgbe Japanese Kannada Kazakh Kikaonde Kikuyu Kimbundu Kinyarwanda Kirghiz Kirundi Kisonge Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mexico Tokunɔgbe Mizo Moore Ndebele Ndonga Nepali Ngabere Norwegian Nyaneka Nzema Oromo Ossetian Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russia Tokunɔgbe Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Thai Tigrinya Tshiluba Tsonga Turkish Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\nÐe Nèle Zɔzɔm Aduadu Kple Yehowa Ƒe Habɔbɔa?\n“Yehowa ƒe ŋkuwo le ame dzɔdzɔewo ŋu.”—1 PET. 3:12.\nNu kae Yehowa awɔ ne Satana dze Eƒe amewo dzi?\nNu siwo dim Mawu le tso mí eƒe amewo si la dometɔ aɖewo ɖe?\nNu ka tae wòle be míayi edzi azɔ aduadu kple Yehowa ƒe habɔbɔa?\n1. Habɔbɔ kae Yehowa tia wòva xɔ ɖe Israel-dukɔ gbexɔse la teƒe? (Kpɔ nɔnɔmetata si le nyati sia tame.)\nYEHOWA ƒe ame siwo le anyigba dzi egbea la subɔnɛ le mɔ si dzea eŋu nu. Le blema la, Israel viwoe nye Mawu ƒe dukɔ tiatia. Gake emegbe Yehowa tia dukɔ yeye si me tɔwo nye Kristo yomedzelawo wova xɔ ɖe Israel-dukɔ gbexɔse la teƒe. Dukɔ yeye siae va zu habɔbɔ si zãm Yehowa le. Esi wotsrɔ̃ Yerusalem le ƒe 70 M.Ŋ. me la, habɔbɔ ma ya metsrɔ̃ o. (Luka 21:20, 21) Le ŋkeke mamlɛ siawo me la, habɔbɔ ma si wɔa nu le ɖoɖo nu la ŋue Yehowa kpɔ ŋudzedze ɖo. Habɔbɔ mae akpɔtɔ anɔ anyi nenye be wotsrɔ̃ Satana ƒe xexea keŋkeŋ. (2 Tim. 3:1) Aleke míawɔ aka ɖe esia dzi?\n2. Nya kae Yesu gblɔ tso “xaxa gã” la ŋu, eye aleke wòadze egɔmee?\n2 Yesu gblɔ le eƒe anyinɔɣi si ŋku makpɔ o kple nuɖoanyi sia ƒe nuwuɣi ŋu be: “Xaxa gã ava, si tɔgbi meva kpɔ o, ao, meva kpɔ tso xexea ƒe gɔmedzedze va se ɖe fifia o, eye magava ake o.” (Mat. 24:3, 21) Xaxa gã sia si tɔgbi meva kpɔ o la adze egɔme ne Yehowa tsrɔ̃ “Babilon Gã” si nye alakpasubɔsubɔhawo katã ƒe ƒuƒoƒo la. Amegbetɔwo ƒe dziɖuɖuwoe Yehowa azã atsɔ atsrɔ̃e. (Nyaɖ. 17:3-5, 16) Nu kae akplɔ esia ɖo?\nSATANA ƑE AMEDZIDZEDZE AHE HARMAGEDON VƐ\n3. Ne wotsrɔ̃ alakpasubɔsubɔhawo vɔ la, nu kae adzɔ ɖe Yehowa ƒe amewo dzi?\n3 Ne wotsrɔ̃ alakpasubɔsubɔhawo vɔ la, Satana kple eƒe nuɖoanyia ƒe akpa vovovoawo adze Yehowa ƒe amewo dzi. Le kpɔɖeŋu me, Ŋɔŋlɔawo gblɔ le ‘Gog si tso Magog-nyigba dzi’ ŋu be: “Àho ava abe ahom ene, eye àva abe alilikpo ene, ànyè atsyɔ anyigba la, mia kple wò aʋakɔ blibo la, eye dukɔ geɖewo akpe ɖe ŋuwò.” Esi Yehowa Ðasefowo nye ŋutifafamewo eye asrafo siwo bla aʋakpa mele wo si o ta la, adze abe woate ŋu atsrɔ̃ wo bɔbɔe ene. Gake amedzidzela mawo kui wòɖuɖu!—Eze. 38:1, 2, 9-12.\n4, 5. Nu kae Yehowa awɔ ne Satana dze Eƒe amewo dzi?\n4 Nu kae Mawu awɔ ne Satana dze Eƒe amewo dzi? Yehowa si nye Xexea Me Katã Ƒe Dziɖulagã axɔ na wo. Ne futɔwo ho ɖe Yehowa subɔlawo ŋu la, anɔ ko abe Yehowa ŋue wotso ɖo ene. (Mixlẽ Zaxarya 2:12.) Eya ta mía Fofo si le dziƒo la atso kpla axɔ na mí. Ɣemaɣi atsrɔ̃ Satana ƒe xexea le Harmagedon, si nye “Mawu Ŋusẽkatãtɔ la ƒe ŋkeke gã la ƒe aʋawɔwɔ” la me.—Nyaɖ. 16:14, 16.\n5 Biblia ƒe nyagblɔɖi aɖe gblɔ le Harmagedon ŋu be: “Yehowa le avu wɔm kple dukɔwo, ele ʋɔnu drɔ̃m ŋutilãwo katã, eye wòatsɔ ame vɔ̃ɖiwo ade asi na yi, Yehowa ye gblɔe. Ale Yehowa Zebaot gblɔ esi: Kpɔ ɖa, dzɔgbevɔ̃e tso dukɔ gbɔ yi dukɔ gbɔ, eye wode zi ahom gã me le anyigba ƒe mlɔenu. Yehowa ƒe ame siwo wòwu le ŋkeke ma me la, woanɔ anyi tso anyigba ƒe mlɔenu ɖase ɖe anyigba ƒe mlɔenu; womafa na wo o, womaƒo wo nu ƒu o, eye womaɖi wo o, eye woazu [aɖu] le agble me.” (Yer. 25:31-33) Harmagedon ahe nuɖoanyi vɔ̃ɖi sia va nuwuwu. Satana ƒe xexea nu ayi, gake Yehowa ƒe habɔbɔa ƒe akpa si le anyigba dzi akpɔtɔ anɔ anyi.\nNU SI TA YEHOWA ƑE HABƆBƆA LE TA KEKEM EGBEA\n6, 7. (a) Afi kae “ameha gã” la me tɔwo tso? (b) Dzidziɖedzi ka kpɔm míele le ŋkeke siawo me?\n6 Mawu ƒe habɔbɔa akpɔtɔ anɔ anyi eye wòakeke ta le anyigba dzi le esi Mawu kpɔ ŋudzedze ɖe emenɔlawo ŋu ta. Biblia ka ɖe edzi na mí be: “Yehowa ƒe ŋkuwo le ame dzɔdzɔewo ŋu, eye eƒe towo le woƒe kokoƒoƒo ŋu.” (1 Pet. 3:12) Ame dzɔdzɔe siawoe nye “ameha gã” siwo “do go tso xaxa gã la me.” (Nyaɖ. 7:9, 14) Menye “ameha” koe agbetsilawo nye o. Wonye “ameha gã” aɖe, si fia be wosɔ gbɔ ŋutɔ. Ðe nèkpɔa ɖokuiwò le ame siwo tsi agbe le “xaxa gã” la me domea?\n7 Afi kae ameha gã la me tɔwo tso? Gbeƒãɖeɖedɔ si wɔm wole egbea dzi tom wole le wo nu ƒom ƒu. Yesu gblɔe ɖi be: “Woaɖe gbeƒã fiaɖuƒe ŋuti nya nyui sia le anyigba blibo la katã dzi, be wòanye ɖaseɖiɖi na dukɔwo katã, eye ekema nuwuwu la ava.” (Mat. 24:14) Esiae nye dɔ vevitɔ si wɔm Mawu ƒe habɔbɔa le le ŋkeke mamlɛ siawo me. Gbeƒãɖeɖe kple nufiafia dɔ si wɔm Yehowa Ðasefowo le la le kpekpem ɖe ame miliɔn geɖewo ŋu be woade ta agu na Mawu “le gbɔgbɔ kple nyateƒe me.” (Yoh. 4:23, 24) Le kpɔɖeŋu me, le ƒe ewo ko me, si nye tso ƒe 2003 va se ɖe 2012 me la, ame siwo wu 2,707,000 sɔŋ ye xɔ nyɔnyrɔ tsɔ ɖo kpe woƒe adzɔgbeɖeɖe na Mawu dzi. Egbea Ðasefo siwo wu 7,900,000 ye le xexea me, eye ame miliɔn bubu geɖe dea ha kpli wo ƒe sia ƒe, vevietɔ le Kristo ƒe ku ƒe Ŋkuɖodzia ɖuɣi. Míetsɔa dzidziɖedzi sia ƒoa adegbee o, elabena ‘Mawue nana wòtsina.’ (1 Kor. 3:5-7) Dzi dzɔa mí ŋutɔ be ameha gã la me tɔwo le dzidzim ɖe edzi ƒe sia ƒe.\n8. Nu ka gbɔe Yehowa ƒe habɔbɔa me tɔwo ƒe dzidziɖedzia tso?\n8 Mawu subɔlawo ƒe xexlẽme le dzidzim ɖe edzi nukutɔe elabena Yehowa ŋutɔe le megbe na eƒe Ðasefowo. (Mixlẽ Yesaya 43:10-12.) Wogblɔ dzidziɖedzi sia ŋu nya ɖi le Biblia me be: “Ame suewo azu akpe, eye ame ʋɛwo azu dukɔ sesẽ. Nye Yehowa, nye asi matsɔ awɔe le ewɔɣi.” (Yes. 60:22) Ɣeaɖeɣi va yi la, amesiamina susɔeawo nye “ame suewo,” gake woƒe xexlẽme va dzi ɖe edzi esime Mawu kplɔ gbɔgbɔ me Israel vi bubu geɖewo va eƒe habɔbɔa me. (Gal. 6:16) Esi ƒeawo va nɔ yiyim la, Yehowa yi edzi le wo yram esi wòle ameha gã la me tɔwo nu ƒom ƒu.\nNU SI DIM YEHOWA LE TSO MÍA SI\n9. Nu kae wòle be míawɔ be etsɔme nyui si ŋugbe Mawu do le eƒe Nya la me nasu mía si?\n9 Míeɖanye Kristotɔ amesiaminawo alo ameha gã la me tɔwo o, etsɔme nyui si ŋugbe Mawu do le eƒe Nya la me ate ŋu asu mía si. Gake ele be míawɔ nu si Yehowa di tso mía si hafi esia nate ŋu asu mía si. (Yes. 48:17, 18) Le kpɔɖeŋu me, Yehowa bia tso Israel viwo si be woawɔ ɖe Mose ƒe Sea dzi. Sea ƒe taɖodzinu aɖee nye be wòakpɔ Israel viwo ta ahafia ale si woawɔ nuteƒe le srɔ̃ɖeɖe kple dɔwɔnyawo me, ale si woahe wo viwo, ale si woawɔ nu ɖe wo haviwo ŋu, kple bubuawo la wo. (2 Mose 20:14; 3 Mose 19:18, 35-37; 5 Mose 6:6-9) Mawu ƒe sewo dzi wɔwɔ ɖea vi na míawo hã egbea, eye míebunɛ be eƒe seawo nye agba o. (Mixlẽ 1 Yohanes 5:3.) Le nyateƒe me la, abe ale si Sea kpɔ Israel viwo ta ene la, Yehowa Mawu ƒe sewo kple gɔmeɖosewo dzi wɔwɔ kpɔa míawo hã mía ta nenema ke, eye wònana ‘míenɔa te sesĩe le xɔse la me.’—Tito 1:13.\n10. Nu ka tae wòle vevie be míaɖo ɣeyiɣi ɖi koŋ na Biblia sɔsrɔ̃ kple Ƒometadedeagu?\n10 Yehowa ƒe habɔbɔa ƒe akpa si le anyigba dzi le ŋgɔ yim le mɔ geɖe nu. Le kpɔɖeŋu me, ale si míese Biblia me nyateƒea gɔmee la me le kɔkɔm ɖe edzi ɣesiaɣi. Míekpɔa mɔ na esia, elabena “ame dzɔdzɔe ƒe toƒe le abe agudzedze ƒe kekeli, si nɔa kɔkɔm ɖe edzi, va se ɖe esime ŋu kena keŋ ene.” (Lod. 4:18) Gake ele be míabia mía ɖokuiwo be: ‘Ðe mese numekɔkɔ yeye siwo wona mí ku ɖe Ŋɔŋlɔawo me nyateƒe aɖewo ŋu la gɔme nyuiea? Ðe Biblia xexlẽ gbe sia gbe zu numame nama? Ðe agbalẽ yeye ɖe sia ɖe si wota na mí la xexlẽ doa dzidzɔ nam veviea? Ðe nye kple nye ƒomea míeléa kwasiɖa sia kwasiɖa Ƒometadedeagu fiẽsi ƒe ɖoɖoa me ɖe asia?’ Mía dometɔ akpa gãtɔ alɔ̃ ɖe edzi be nu siawo wɔwɔ menye nu sesẽ o. Zi geɖe la, ɣeyiɣi ɖoɖo ɖi kple emeléle ɖe asi koe hiã. Esi xaxa gã la tu aƒe alea la, aleke gbegbe wòle vevie ŋutɔ be Ŋɔŋlɔawo me sidzedze vavãtɔ nanɔ mía si sum, míanɔ wo dzi wɔm ahanɔ zɔzɔm aduadu kple Mawu ƒe habɔbɔa ye nye esi!\n11. Nu ka tae Yehowa ƒe amewo dea kpekpewo, takpekpe suewo kple gãwo?\n11 Míaƒe nyonyo tae Yehowa ƒe habɔbɔa dea dzi ƒo na mí be míawɔ ɖe apostolo Paulo ƒe aɖaŋuɖoɖo sia dzi be: “Mina míanɔ mía nɔewo ŋu bum, bene míado ŋusẽ mía nɔewo hena lɔlɔ̃ kple dɔ nyuiwo wɔwɔ, eye míaganɔ míaƒe ƒuƒoƒewo gblẽm ɖi, abe ale si wòzu numame na ame aɖewo ene o, ke boŋ míanɔ dzi dem ƒo na mía nɔewo, eye míawɔe geɖe wu, esi miekpɔ be ŋkeke la le ɖoɖom ta.” (Heb. 10:24, 25) Ŋkekenyui siwo Israel viwo ɖuna kple takpekpe bubu siwo wowɔna ƒe sia ƒe la tua woƒe xɔse ɖo. Gawu la, wɔna tɔxɛ mawo, abe Agbadɔŋkekenyui si woɖu le Nexemiya ƒe ŋkekea me ene la, nyea dzidzɔɣiwo na wo. (2 Mose 23:15, 16; Neh. 8:9-18) Wowɔ kpekpewo, takpekpe suewo kple gãwo ƒe ɖoɖowo na míawo hã egbea. Ele be míadze agbagba ɖe sia ɖe be woagato mía ŋu o, elabena wokpena ɖe mía ŋu míegaxɔa Yehowa dzi sena geɖe wu, eye wonana míekpɔa dzidzɔ le mawusubɔsubɔ me.—Tito 2:2.\n12. Aleke wòle be míase le mía ɖokui me ɖe Fiaɖuƒegbeƒãɖeɖedɔa ŋu?\n12 Mɔnukpɔkpɔ su mí Mawu ƒe habɔbɔa me tɔwo si míekpɔa gome le “Mawu ƒe nya nyui la ƒe dɔ kɔkɔe la” me. (Rom. 15:16) “Dɔ kɔkɔe” sia wɔwɔ nana míezua Yehowa, “Kɔkɔetɔ” la, ƒe “hadɔwɔlawo.” (1 Kor. 3:9; 1 Pet. 1:15) Gbeƒãɖeɖedɔ si míewɔna wɔa akpa aɖe le Yehowa ƒe ŋkɔ kɔkɔe la ŋuti kɔkɔ me. Vavãe, mɔnukpɔkpɔ gã aɖe wònye be wotsɔ “Mawu dzidzɔtɔ la ƒe ŋutikɔkɔe nya nyui” la de asi na mí!—1 Tim. 1:11.\n13. Nu kae ana míanɔ te sesĩe le xɔse me ahakpɔ agbe?\n13 Mawu di be míaku ɖe ye ŋu goŋgoŋ ahakpe asi ɖe yeƒe habɔbɔa ŋu le nu sia nu me, ale be míanɔ te sesĩe le xɔse me. Mose gblɔ na Israel viwo be: “Meta dziƒo kple anyigba na mi be: Metsɔ agbe kple ku, yayra kple fiƒode le mia ŋku me ɖom. Eya ta mitia agbe, be mia kple wò dzidzimeviwo mianɔ agbe, eye nàlɔ̃ Yehowa, wò Mawu la, ɖo to eƒe gbe, eye nàku ɖe eŋu, elabena eya nye wò agbe, bena nànɔ agbe didie le anyigba, si ŋu Yehowa ka atam ɖo be, yeatsɔ na fofowòwo, Abraham, Isak kple Yakob la dzi.” (5 Mose 30:19, 20) Míaƒe agbekpɔkpɔ nɔ te ɖe Yehowa ƒe lɔlɔ̃nu wɔwɔ, eyama lɔlɔ̃ kple dzi blibo, toɖoɖoe le nu sia nu me kple kuku ɖe eŋu goŋgoŋ dzi.\n14. Nya kae nɔviŋutsu aɖe gblɔ tso Mawu ƒe habɔbɔa ƒe akpa si wokpɔna ŋu?\n14 Nɔviŋutsu Pryce Hughes, si wɔ nuteƒe na Mawu eye wòzɔ aduadu kple eƒe habɔbɔa gblɔ be: “Edzɔ dzi nam ŋutɔ be mesrɔ̃ nyateƒea henya Yehowa ƒe tameɖoɖowo le ƒe siwo do ŋgɔ na ƒe 1914 me . . . Nu si nɔ vevie nam wue nye be mazɔ le akasa nu kple Yehowa ƒe habɔbɔa ƒe akpa si wokpɔna. Nu siwo teƒe mekpɔ tso gɔmedzedzea me na mesrɔ̃e be nunya manɔ eme be maɖo ŋu ɖe amegbetɔwo ƒe nuŋububu ŋu o. Esia na meɖoe kplikpaa be mazɔ kple habɔbɔ wɔnuteƒe la. Ðe menye esiae ana Yehowa nave mía nu ahayra mí oa?”\nYI EDZI NÀNƆ ZƆZƆM ADUADU KPLE MAWU ƑE HABƆBƆA\n15. Ŋɔŋlɔawo me kpɔɖeŋu kae ɖe ale si wòle be míabu asitɔtrɔ siwo wowɔ le ale si míese Biblia me nya aɖewo gɔmee ŋu la fia?\n15 Hafi Yehowa nakpɔ ŋudzedze ɖe mía ŋu ahayra mí la, ele be míakpe asi ɖe eƒe habɔbɔa ŋu eye míalɔ̃ axɔ Ŋɔŋlɔawo me numekɔkɔ yeye siwo wonaa mí. Bu esia ŋu kpɔ: Le Yesu ƒe ku megbe la, enɔ sesẽm na Kristotɔ siwo nye Yudatɔwo dometɔ akpe geɖe be woaɖe asi le Mose ƒe Se si ŋu woku ɖo goŋgoŋ la ŋu. (Dɔw. 21:17-20) Gake Paulo ƒe lɛta si wòŋlɔ na Hebritɔwo kpe ɖe wo ŋu wova lɔ̃ ɖe edzi be “Yesu Kristo ƒe ŋutilã, si wotsɔ na zi ɖeka ɖe ɣeyiɣiawo katã nu” lae kɔ yewo ŋu, ke menye ‘vɔ siwo wosana le Sea te’ ye o. (Heb. 10:5-10) Ðikeke mele eme o be Kristotɔ siwo nye Yudatɔwo dometɔ akpa gãtɔ trɔ woƒe susu eye wowɔ gbɔgbɔmeŋgɔyiyi. Ele be míawo hã míasrɔ̃ Biblia kple míaƒe agbalẽwo veviedodotɔe, eye ne Yehowa ƒe habɔbɔa wɔ asitɔtrɔ aɖe la, ele be míatrɔ ɖe eŋu ɖokuibɔbɔtɔe.\n16. (a) Yayra kawoe ana agbenɔnɔ le xexe yeyea me navivi? (b) Nu kae nèle mɔ kpɔm na vevie le xexe yeyea me?\n16 Ame sia ame si yi edzi wɔ nuteƒe na Yehowa kple eƒe habɔbɔa akpɔ eƒe yayrawo ɖaa. Mɔnukpɔkpɔ gã wɔnuku aɖe asu amesiamina wɔnuteƒewo si be woaɖu fia kple Kristo le dziƒo. (Rom. 8:16, 17) Ne anyigbadzinɔnɔ ƒe mɔkpɔkpɔ ye le mía si la, ekema kpɔ ale si agbenɔnɔ le Paradisoa me avivii ɖa! Aleke gbegbe dzi dzɔa mí Yehowa ƒe habɔbɔa me tɔwoe nye esi ne míele xexe yeye si ŋugbe Mawu do la ŋu nya gblɔm na amewo! (2 Pet. 3:13) Psalmo 37:11 gblɔ be: “Ame ɖihiãwo anyi anyigba la dome, eye dzi adzɔ wo ɖe ŋutifafa gbogbo la ŋuti.” Amewo ‘atu xɔ anɔ eme,’ eye ‘woaɖu woawo ŋutɔwo ƒe asinudɔwɔwɔwo.’ (Yes. 65:21, 22) Ameteteɖeanyi, hiãkame, kple dɔwuame maganɔ anyi o. (Ps. 72:13-16) Babilon Gã la magaflu ame aɖeke ake o, elabena maganɔ anyi akpɔ o. (Nyaɖ. 18:8, 21) Woafɔ kukuawo ɖe tsitre eye mɔnukpɔkpɔ asu wo si be woanɔ agbe tegbee. (Yes. 25:8; Dɔw. 24:15) Nu dodzidzɔname kawo gbegbee nye esi le ame miliɔn geɖe siwo tsɔ wo ɖokuiwo ɖe adzɔgbe na Yehowa la lalam! Gake abe ame ɖekaɖekawo ene la, hafi Ŋɔŋlɔawo me ŋugbedodo mawo nava eme na mí la, ele be míayi edzi awɔ gbɔgbɔmeŋgɔyiyi ahazɔ aduadu kple Mawu ƒe habɔbɔa.\nÈle ɖokuiwò kpɔm ɖaa le Paradisoa mea? (Èle ɖokuiwò kpɔm ɖaa le Paradisoa mea 16)\n17. Aleke wòle be míase le mía ɖokui me le Yehowa subɔsubɔ kple eƒe habɔbɔa ŋu?\n17 Esi nuɖoanyi sia ƒe nuwuwu gogo ŋutɔ ta la, mina míasẽ ŋu le xɔse me, eye míakpe asi ɖe tadedeagu vavã si Mawu ɖo anyi ŋu ahakpɔ ŋudzedze ɖe eŋu. Míesena le mía ɖokui me abe hakpala David ene, ame si gblɔ be: “Nu ɖeka mebia Yehowa, esi le dzroyem, be manɔ Yehowa ƒe me le nye agbe me ŋkekewo katã me, eye makpɔ Yehowa ƒe vivisesewo katã kple ŋku, eye mayi tame le eƒe gbedoxɔ me.” (Ps. 27:4) Neva eme be mía dometɔ ɖe sia ɖe naku ɖe Mawu ŋu goŋgoŋ, míawɔ ɖeka kple eƒe amewo ahayi edzi azɔ aduadu kple eƒe habɔbɔa.\n‘Nye Nuɖuɖue Nye Be Mawɔ Mawu Ƒe Lɔlɔ̃nu’\nAle Si ‘Míaɖo Nya Ŋu Na Ame Sia Ame’\nWɔ Ðe Sikasededea Dzi Le Gbeƒãɖeɖedɔa Me\nAGBEMEŊUTINYA Yehowa Kpe Ðe Ŋunye Vavã\nYehowa Mawu Ðo Nu Sia Nu Ðe Ðoɖo Nu\nNU NYUI SIWO LE MÍAƑE NUDZRAÐOƑE “Nuŋeŋedɔ Geɖe Li Woawɔ”\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA May 2014\nGBETAKPƆXƆ—TATA SI MÍESRƆ̃NA May 2014


Boas Ðe Rut | Xɔse Vavã\nEnye “Nyɔnu Zãzɛ”\n1, 2. (a) Dɔ ka ƒomevi wɔm Rut nɔ? (b) Nu nyui kawoe Rut va nya ku ɖe Mawu ƒe Sea kple eƒe dukɔa ŋu?\nRUT dze klo ɖe lu siwo wòfɔ le ŋkeke bliboa katã me la gbɔ. Anyigba nɔ tsyɔtsyɔm le Betlexem ƒe agbletawo, eye agbledela geɖewo nɔ zɔzɔm blewu ɖo ta du sue sia si le togbɛ dzi la ƒe agbo nu. Ðeɖi anya te Rut ŋu vevie le dɔ si wòwɔ ŋkeke bliboa ta, elabena enɔ dɔ dzi tso keke ŋdi me ke. Ke hã ele dɔa dzi kokoko hetsɔ ati sue aɖe le lu bablawo ƒom be nukuawo nadudu ɖi. Togbɔ be dɔa sesẽ hã la, nu sia nu yi edzi nyuie le ŋkekea me wu ale si eya ŋutɔ kpɔ mɔ nɛ.\n2 Ðe nɔnɔmeawo va le kakam ɖe eme na ɖetugbui sia si nye ahosi la azɔa? Abe ale si míekpɔe le ta si do ŋgɔ me ene la, eku ɖe lɔ̃xoa Naomi ŋu goŋgoŋ heka atam be yeanɔ eŋu ɖaa eye Naomi ƒe Mawu, Yehowa, anye ye hã yeƒe Mawu. Ahosi eve siawo zɔ mɔ tso Moab-nyigba dzi va Betlexem, eye eteƒe medidi o, Rut si nye Moabitɔ la de dzesii be Yehowa wɔ ɖoɖo nyui siwo ŋu bubu le la ɖe eƒe Sea me, siwo awɔe be ame dahe siwo nye Israel viwo kple amedzroviwo siaa nakpɔ woƒe nuhiahiãwo. Eva de dzesii hã be Yehowa ƒe ame siwo le Sea te, siwo wɔna ɖe eƒe mɔfiamewo dzi la, ɖenɛ fiana to woƒe agbenɔnɔ kple dɔmenyonyo dzi be yewolɔ̃ Yehowa ƒe sewo, eye esia wɔ dɔ ɖe Rut ƒe dzi si nɔ nu xam la dzi.\n3, 4. (a) Aleke Boas de dzi ƒo na Rut? (b) Aleke Rut ƒe kpɔɖeŋua ate ŋu akpe ɖe mía ŋu le ganyawo ƒe ɣeyiɣi sesẽ siawo me?\n3 Ame siawo dometɔ ɖekae nye kesinɔtɔ Boas, si nye ame tsitsi si ƒe agble me Rut nɔ nuku siwo dudu ɖe anyigba fɔm le. Boas tsɔ ɖe le eme nɛ abe ye ŋutɔ vianyɔnu ene. Ne Rut ɖo ŋku kafukafunya siwo Boas gblɔ nɛ ku ɖe ale si wòle be lém na Naomi kpakple nyametsotso si wòwɔ be yeadi sitsoƒe le Yehowa, Mawu vavã la, ƒe aʋala te ŋu dzi la, Rut ƒe dzi akpɔ dzidzɔ godoo.—Xlẽ Rut 2:11-14.\n4 Ke hã, Rut anya tsi dzi ɖe ale si agbea ava nɔ na ye le etsɔme ŋu. Esi wònye amedzro dahe si si srɔ̃ kple vi mele o ɖe, aleke wòawɔ akpɔ eya ŋutɔ kple Naomi dzi le ƒe siwo le ŋgɔ gbɔna me? Ðe woate ŋu anɔ agbe ɖe nukufɔfɔ dzaa ko nua? Azɔ hã, ame kae akpɔ edzi le eƒe nyagãkuku me? Gɔmesese le eŋu be wòabu nya mawo ŋu. Egbea la, ame geɖe tsia dzi ɖe etsɔme ŋu le ɣeyiɣi sia si ganyawo le sesẽm la me. Nu geɖe li míate ŋu asrɔ̃ tso ale si Rut ƒe xɔse kpe ɖe eŋu le nɔnɔme sesẽ mawo mee la me.\nAme Kawoe Woayɔ Be Ƒome?\n5, 6. (a) Lu agbɔsɔsɔme kae Rut tsɔ gbɔ va aƒe me le ŋkeke gbãtɔ si wòyi ɖafɔ nuku le Boas ƒe agble me la dzi? (b) Aleke Naomi wɔ nui esi wòkpɔ Rut?\n5 Rut ƒo nuku siwo katã wòfɔ la heƒo wo nu ƒu. Kaka wòawɔ vɔ la, ekpɔ lu si ade efa ɖeka, alo lita 22. Agba sia ƒe kpekpeme anɔ abe kilogram 14 sɔŋ ene! Ðewohĩ eblae ɖe avɔ me hedroe ɖe ta, eye wòɖo ta Betlexem esime zã nɔ dodom.—Rut 2:17.\n6 Dzi dzɔ Naomi ŋutɔ esi wòkpɔ lɔ̃xoyɔvia si gbɔ melɔ̃a nu le o la, eye lugba kpekpe si Rut tsɔ va aƒe mee la anya wɔ nuku nɛ. Rut susɔ nuɖuɖu si Boas na wo le agblea me la ƒe ɖe ɖi hetsɔe vɛ na Naomi wòɖu, aleae wòdzɔe be wo ame evea siaa kpɔ gome le nua ɖuɖu me. Naomi biae be: “Afi kae nèyi ɖafɔe le egbea? Eye afi ka nèwɔ dɔ le? Woayra ame si bu wò ale!” (Rut 2:19) Naomi lé ŋku ɖe nu ŋu; ede dzesii le agba kpekpe si Rut tsɔ gbɔ va aƒe me la ŋu be ame aɖe ve ahosi sia nu henyo dɔme nɛ.\n7, 8. (a) Ame ka gbɔe Naomi kpɔe be Boas ƒe dɔmenyonyoa tso, eye nu ka tae? (b) Aleke Rut gaɖe lɔlɔ̃ deto fia lɔ̃xoae?\n7 Wo ame evea de asi dzeɖoɖo me, eye Rut gblɔ ale si Boas nyo dɔme nɛ la na Naomi. Esia wɔ dɔ ɖe Naomi dzi wògblɔ be: “Yehowa, si mete eƒe amenuveve agbagbeawo kple kukuawo o la, ayrae!” (Rut 2:20) Ekpɔe be Yehowa, ame si ʋãa esubɔlawo be woanyo dɔme eye wòdo ŋugbe be yeayra wo ɖe woƒe dɔmenyonyo ta lae na Boas nyo dɔme na yewo. *—Xlẽ Lododowo 19:17.\n8 Naomi de dzi ƒo na Rut be wòawɔ ɖe Boas ƒe mɔfiamea dzi anɔ nukuwo fɔfɔ dzi le eƒe agblea me ahalé eɖokui ɖe eƒe dɔlanyɔnuwo ŋu, ale be nuŋelaawo nagaɖe fu nɛ o. Rut wɔ ɖe aɖaŋuɖoɖo ma dzi. Azɔ hã, eyi edzi nɔ “lɔ̃xoa gbɔ.” (Rut 2:22, 23) Lɔlɔ̃ deto, si nye nɔnɔme si ɖe dzesi le Rut ŋu la, gadze le go sia hã me. Eƒe kpɔɖeŋu sia ate ŋu ana míadzro mía ɖokui me akpɔe ɖa be ɖe míedea asixɔxɔ ƒomekadodowo ŋu eye míedoa alɔ míaƒe ƒometɔwo nuteƒewɔwɔtɔe hekpena ɖe wo ŋu hã. Yehowa meŋlɔa lɔlɔ̃ deto si míeɖena fiana la be gbeɖe o.\nRut kple Naomi ƒe kpɔɖeŋuawo ɖoa ŋku edzi na mí be míade asixɔxɔ míaƒe ƒomea ŋu\n9. Nu kae Rut kple Naomi ƒe ŋutinyaa fia mí ku ɖe ƒome ŋu?\n9 Ðe míagblɔ be Rut kple Naomi menye ƒome ŋutɔŋutɔ oa? Ame aɖewo xɔe se be ele be srɔ̃ŋutsu, srɔ̃nyɔnu, viŋutsu, vinyɔnu, tɔgbui kple mamawo kpakple ƒometɔ bubuwo nanɔ ƒomea me hafi woagblɔ be wonye ƒome “ŋutɔŋutɔ.” Gake ale si Rut kple Naomi dome nɔ la ɖoa ŋku edzi na mí be Yehowa subɔlawo ate ŋu alé nɔvisi ahaɖe lɔlɔ̃, dɔmenyo kple vividoɖeameŋu afia wo nɔewo le ƒomea me ne ƒomea le sue ŋutɔ gɔ̃ hã. Ðe nèdea asixɔxɔ wò ƒomea ŋua? Yesu ɖo ŋku edzi na eyomedzelawo be Kristo hamea me tɔwo ate ŋu azu ƒome na ame siwo si ɖeke mele o la gɔ̃ hã.—Marko 10:29, 30.\nRut kple Naomi kpe ɖe wo nɔewo ŋu hede dzi ƒo na wo nɔewo hã\n“Mía Srɔ̃ɖia Wònye”\n10. Nu kae Naomi di be yeawɔ na Rut?\n10 Rut yi edzi nɔ lu fɔm le Boas ƒe agble me tso luxaɣi, si dzea egɔme tso April me va se ɖe ƒoxaɣi, le June me. Ðikeke mele eme o be esi kwasiɖawo va nɔ yiyim la, Naomi nɔ nu si wòate ŋu awɔ atsɔ akpe ɖe lɔ̃xoayɔvi si gbɔ melɔ̃a nu le o ŋui la ŋu bum. Esime wonɔ Moab-nyigba dzi la, Naomi ka ɖe edzi be manya wɔ be yeakpɔ srɔ̃ bubu na Rut wòaɖe o. (Rut 1:11-13) Gake fifia ya, eƒe susu trɔ. Ete ɖe Rut ŋu gblɔ nɛ be: ‘Vinye, ɖe nyemadi dzudzɔƒe na wò oa?’ (Rut 3:1) Enye nu si bɔ ɣemaɣi be dzilawo dia srɔ̃ na wo viwo, eye Rut hã va nɔ ko abe Naomi vinyɔnu ŋutɔŋutɔ ene. Edi be yeadi “dzudzɔƒe” na Rut. Dzudzɔƒe si wòwɔnɛ la ku ɖe ale si aƒe kple srɔ̃ŋutsu si anɔ Rut si la akpɔ eta ahana wòanɔ dedie la ŋu. Gake nu kae Naomi ate ŋu awɔ?\n11, 12. (a) Esi Naomi yɔ Boas be yewoƒe “srɔ̃ɖia” la, lɔlɔ̃ ƒe ɖoɖo si le Mawu ƒe Sea me ka dzie wònɔ susu hem yi? (b) Aleke Rut xɔ aɖaŋu si lɔ̃xoa ɖo nɛ lae?\n11 Zi gbãtɔ si Rut ƒo nu tso Boas ŋu la, Naomi gblɔ be: “Ŋutsu la míaƒe ƒometɔe, eye mía srɔ̃ɖia wònye.” (Rut 2:20) Nu kae nya ma fia? Le Se si Mawu tsɔ na Israel viwo me la, ewɔ ɖoɖo lɔlɔ̃tɔe ɖe ƒome siwo agbea le sesẽm na le ahedada alo ƒometɔ aɖe ƒe ku ta ƒe nuhiahiãwo gbɔ kpɔkpɔ ŋu. Ne nyɔnu aɖe zu ahosi evɔ vi mele esi o la, ke eƒe nu wɔ nublanui ŋutɔ, elabena srɔ̃a ƒe ŋkɔ abu tegbee, eye dzidzimevi aɖeke manɔ esi o. Ke hã, le ɖoɖo si le Mawu ƒe Sea me nu la, ŋutsu si ku la nɔviŋutsu aɖe ahosia, ale be woate ŋu adzi vi si ŋu ŋutsua ƒe ŋkɔ anɔ, eye ƒomea ƒe nunɔamesiwo nanɔ eƒe dzikpɔkpɔ te. *—5 Mose 25:5-7.\n12 Naomi gblɔ nu si wòɖo ɖe ta me la na Rut. Míate ŋu akpɔ ale si eƒe nyawo awɔ mo yaa na ɖetugbui sia esime wònɔ to ɖom lɔ̃xoa la ɖaa le susu me. Israel ƒe Se la gakpɔtɔ nye nu yeye na Rut, eye menya nu boo aɖeke tso woƒe dekɔnuwo ŋu o. Ke hã, eɖo to nya sia nya si Naomi gblɔ, le esi wòdea bubu deto eŋu ta. Ate ŋu akpe ŋu na Rut be wòawɔ aɖaŋu si Naomi ɖo nɛ la dzi eye wòasusui be edziwɔwɔ ate ŋu ana woado ŋukpe ye gɔ̃ hã—gake elɔ̃. Egblɔ ɖokuibɔbɔtɔe be: “Nu siwo katã nègblɔ la, mawɔe!”—Rut 3:5.\n13. Nu kae míate ŋu asrɔ̃ tso Rut gbɔ ku ɖe ame tsitsiwo ƒe aɖaŋuɖoɖowo dzi wɔwɔ ŋu? (Kpɔ Hiob 12:12 hã.)\n13 Ɣeaɖewoɣi la, esesẽna na sɔhɛwo be woaxɔ aɖaŋu siwo ame tsitsi kpɔnuteƒewo ɖona na wo. Ele bɔbɔe be woasusui be ame tsitsiwo mese kuxi kple nɔnɔme sesẽ siwo me tom sɔhɛwo le la gɔme o. Rut ƒe ɖokuibɔbɔa ɖoa ŋku edzi na mí be ame tsitsi siwo lɔ̃ mí hetsɔ ɖe le eme na mí la ƒe aɖaŋuɖoɖowo dzi wɔwɔ ate ŋu aɖe vi geɖe na mí. (Xlẽ Psalmo 71:17, 18.) Ke aɖaŋu kae Naomi ɖo na Rut, eye ɖe edziwɔwɔ ɖe vi nɛ ŋutɔŋutɔa?\nRut Yi Lugbɔƒe\n14. Afi kae nye lugbɔƒe, eye nu kae wowɔna le afi ma?\n14 Le anyinufaɣi la, Rut yi lugbɔƒe. Enye gbadzaƒe, afi si anyigba sesẽ le, si agbledelawo tsɔa woƒe nukuwo yina be yewoatugu wo ahagbɔ wo. Zi geɖe la, enyea togbɛ aɖe ƒe abu me alo etame, afi si yaa nu sẽna le le ɣetrɔ me kple anyinufaɣi. Dɔwɔlawo tsɔa sofi alo gaflo gãwo lɔa nuku si wotugu la dona ɖe dzi be ya naƒo atsaa kple gbe wuwluiawo, siwo le wodzoe wu la adzoe, ke nukuawo, siwo le kpekpem wu la kɔna ɖe anyigba.\n15, 16. (a) Gblɔ ale si nuwo yi edzi le lugbɔƒea esime Boas wu dɔ nu fiẽ ma. (b) Aleke wɔ Boas nya be Rut mlɔ yeƒe afɔde?\n15 Le Boas ƒe manyamanya me la, Rut nɔ nu siwo nɔ edzi yim la kpɔm va se ɖe esime dɔa wu enu esime anyigba nɔ tsyɔtsyɔm. Boas nɔ eƒe dɔwɔlawo nu esime wonɔ eƒe nukuawo gbɔm nɔ kɔkɔm ɖi va se ɖe esime wòzu kpo gã aɖe. Esi wòɖu nu ɖi ƒo vɔ la, eyi ɖamlɔ nuku si woƒo ƒu ɖi la ƒe mlɔenu. Edze ƒãa be alea koe wowɔnɛ ɣemaɣi ene, ɖewohĩ kple susu be adzodalawo kple fiafitɔwo nagava fi nukuawo o. Rut kpɔ afi si Boas yi ɖamlɔ. Ɣeyiɣia de azɔ be Rut nawɔ ɖe Naomi ƒe aɖaŋuɖoɖoa dzi.\n16 Rut ƒe dzi nɔ tsotsom esime wònɔ tetem ɖe eŋu dzadzadza. Ekpɔe be ŋutsua dɔ alɔ̃ yi eme ʋĩi. Eya ta abe ale si Naomi ɖo aɖaŋu nɛ ene la, eyi ɖaklo avɔ le eƒe afɔ ŋu hemlɔ eƒe afɔde henɔ lalam be wòanyɔ. Nuwo menɔ tsɔtsɔm na Rut kura o. Mlɔeba, le zãtiƒe lɔƒo la, Boas nyɔ. Esi vuvɔ ɖoe wònɔ ƒoƒom ta la, ebi kɔ, ɖewohĩ kple susu be yeagbugbɔ ahe avɔa atsyɔ yeƒe afɔwo ake. Ke ede dzesii be ame aɖe mlɔ yeƒe afɔde. Ŋɔŋlɔawo gblɔ be: “Kpɔ ɖa, nyɔnu aɖe mlɔ eƒe afɔde.”—Rut 3:8.\n17. Nyateƒenya eve kawo dzie ame siwo gblɔna be gbɔdɔdɔ ƒe susue nɔ Rut si la ŋe aɖaba ƒu?\n17 Boas bia be, “Wò ame kae?” Rut ƒe gbe me anya nɔ ʋuʋum esi wòɖo eŋu nɛ be: “Nye Rut, wò dɔlanyɔnue; keke wò avɔ ɖe wò dɔlanyɔnu dzi, elabena srɔ̃ɖia nènye!” (Rut 3:9) Egbegbe numeɖela aɖewo gblɔna be edze le nu siwo Rut wɔ kple nya siwo wògblɔ me be gbɔdɔdɔ ƒe susue nɔ esi. Gake woŋe aɖaba ƒu nyateƒenya eve aɖewo dzi. Gbãtɔe nye be, dekɔnu siwo nɔ anyi ɣemaɣi la dzie Rut nɔ zɔzɔm ɖo, evɔ míenya nu boo aɖeke tso kɔnu mawo ŋu egbea o. Eya ta anye vodada be míasusui be agbenɔnɔ si xɔ aƒe ɖe xexe dzeakaɖa sia me la tɔgbie wòɖe fia. Evelia, ale si Boas wɔ nu ɖe eŋui la fia kɔtɛ be ekpɔe be fɔɖiɖi aɖeke mele Rut ƒe nuwɔna sia ŋu o, eye wòkafui ɖe eta boŋ.\nSusu nyuiwo tae Rut di be Boas naɖe ye ɖo, ke menye eɖokui tɔ dimee wònɔ o\n18. Nya kae Boas gblɔ tsɔ fa akɔ na Rut, eye nu kae wòwɔnɛ esi wògblɔ be eɖe lɔlɔ̃ fia fifia wu tsã?\n18 Boas ƒo nu azɔ, eye ɖikeke mele eme o be gbe blewu si wòtsɔ ƒo nui na Rut tufafatɔe la fa akɔ nɛ. Egblɔ be: “Yehowa ayra wò, vinye! Èɖe wò lɔlɔ̃ fia fifia wu tsã; elabena mèdze ɖekakpuiwo, ame dahe alo hotɔwo yome o.” (Rut 3:10) Lɔlɔ̃ ‘tsãtɔa’ fia lɔlɔ̃ deto si Rut ɖe fia esi wòkplɔ Naomi ɖo tso Moab va Israel heva le edzi kpɔm. Ke afɔ si wòɖe fifia lae nye ‘fifitɔ.’ Boas de dzesii be anɔ bɔbɔe na ɖetugbui abe Rut ene be wòadi be yeaɖe ɖekakpui, eɖanye kesinɔtɔ alo ame dahe o. Ke hã, Rut di be yeanyo dɔme na Naomi kple srɔ̃a si ku la siaa, ale be yealé ŋutsu si ku la ƒe ŋkɔ ɖe te le Israel. Eya ta ele bɔbɔe be míakpɔ nu si tae ɖetugbui sia ƒe ɖokuitsɔtsɔsavɔa wɔ dɔ ɖe Boas dzi ɖo.\n19, 20. (a) Nu ka tae Boas metso nya me enumake be yeaɖe Rut o? (b) Aleke Boas nyo dɔme na Rut hewɔ nu ɖe eŋu ameŋububutɔe be eƒe ŋkɔ nagaƒo ɖi o?\n19 Boas yi edzi gblɔ be: “Eya ta, vinye, mègavɔ̃ o! Mawɔ nu siwo katã nègblɔ la na wò; elabena nye dukɔ ƒe du blibo la nyae bena, nyɔnu zãzɛ nènye.” (Rut 3:11) Edzɔ dzi nɛ be mɔnukpɔkpɔ su ye si be yeaɖe Rut; ɖewohĩ mewɔ nuku nɛ boo be Rut va bia tso ye si be yeanye srɔ̃ɖia o. Gake esi Boas nye nu dzɔdzɔe wɔla ta la, meɖoe be yeatsɔ yeƒe didiwo aɖo nɔƒe gbãtɔ o. Egblɔ na Rut be ƒometɔ bubu aɖe li si nye srɔ̃ɖia, si te ɖe Naomi srɔ̃ si ku la ƒe ƒomea ŋu wu ye. Boas ate ɖe ŋutsu ma ŋu gbã ahatsɔ mɔnukpɔkpɔa aɖo eŋkume be wòazu Rut srɔ̃.\nRut xɔ ŋkɔ nyui le esi wònyoa dɔme hedea bubu ame ŋu ta\n20 Boas gblɔ na Rut be wòagamlɔ anyi aɖi ɖe eme va se ɖe fɔŋli ne wòafɔ adzo, be ame aɖeke nagakpɔe o. Ewɔ esia kple susu be amewo nagabu susu gbegblẽ ɖe eya ŋutɔ kple Rut siaa ŋu o, elabena amewo ate ŋu asusui vodadatɔe be wonɔ agbe gbegblẽ. Rut gamlɔ ŋutsua ƒe afɔde ake, eye anɔ eme be eƒe susu dze akɔ anyi wu azɔ le esi Boas wɔ nu ɖe eŋu dɔmenyotɔe ta. Ke hafi xexea me nakɔ la, Rut fɔ. Boas dzidze lu gbogbo aɖe kɔ ɖe eƒe taɖedzia me nɛ, eye wòtrɔ ɖo ta Betlexem.—Xlẽ Rut 3:13-15.\n21. Nu ka hã gbɔe wòtso be woyɔ Rut be “nyɔnu zãzɛ,” eye aleke míate ŋu asrɔ̃ eƒe kpɔɖeŋua?\n21 Aleke gbegbe wòadzɔ dzi na Rut enye esi ne eɖo ŋku nya si Boas gblɔ nɛ dzi be, dua me tɔwo katã nyae be ‘nyɔnu zãzɛe’ wònye! Ðikeke mele eme o be ale si wòlɔ̃ faa be yeadze si Yehowa ahasubɔe la hã wɔ akpa vevi aɖe be wòxɔ ŋkɔ nyui ma. Azɔ hã, dɔmenyonyo kple ameŋububu deto dze le ale si wòwɔ nu ɖe Naomi kple eƒe amewo ŋui me, elabena elɔ̃ faa trɔ ɖe dekɔnu kple nuwɔna siwo ŋu menya nu tsoe tsã o la ŋu. Ne míesrɔ̃ Rut ƒe xɔse la, míadi be míade bubu deto amewo, woƒe dekɔnuwo kple ale si wowɔa nui ŋu. Esia wɔwɔ ate ŋu ana míawo hã míawɔ ŋkɔ nyui na mía ɖokuiwo.\nRut Kpɔ Dzudzɔƒe\n22, 23. (a) Anɔ eme be gɔmesese kae nɔ nu si Boas na Rut la ŋu? (Kpɔ etenuŋɔŋlɔa hã.) (b) Nu kae Naomi de dzi ƒo na Rut be wòawɔ?\n22 Esi Rut gbɔ va aƒe me la, Naomi biae be: “Aleke nèdee, vinye?” Naomi di be yeanya nenye be ahosi si Rut nye la koe wòagakpɔtɔ anye loo alo mɔkpɔkpɔ li be ava zu srɔ̃tɔ. Enumake Rut gblɔ nu siwo katã yi edzi le woa kple Boas dome la na lɔ̃xoa. Etsɔ lu si Boas tsɔ nɛ dɔmenyotɔe be wòatsɔ ana Naomi la hã nae. *—Rut 3:16, 17.\n23 Naomi wɔ nu nunyatɔe esi wògblɔ na Rut be wòanɔ aƒe me kpoo gbe ma gbe le esi teƒe be wòayi agble be yeaɖafɔ nuku dzɔdzɔewo. Egblɔ na Rut kakaɖedzitɔe be: “Ŋutsu la maɖe dzi ɖi o, va se ɖe esime wòaɖo ta na nya la egbea hafi.”—Rut 3:18.\n24, 25. (a) Aleke Boas ɖee fia be yenye nu dzɔdzɔe wɔla kple ɖokuitɔmadila? (b) Mɔ kawo nue Mawu yra Rut le?\n24 Nya si Naomi gblɔ tso Boas ŋu la le eteƒe. Boas yi dua ƒe agbo nu, afi si dua me ametsitsiwo kpea ta le zi geɖe la helala va se ɖe esime ŋutsu si nye ƒometɔ kplikplikpli wu la tso eme va yina. Le ɖasefowo ŋkume la, Boas tsɔ mɔnukpɔkpɔa ɖo ŋutsua ŋkume be wòaɖe Rut le esi wònye srɔ̃ɖia ta. Ke hã, ŋutsua gbe hegblɔ be esia wɔwɔ ana ye ŋutɔ yeƒe domenyinu dome nagblẽ. Boas gblɔ le ɖasefoawo katã ŋkume le dua ƒe agbo nu be yeanye srɔ̃ɖia la, eye yeaxɔ Naomi srɔ̃ Elimelex si ku la ƒe nunɔamesiwo aƒle ahaɖe Rut, si nye Elimelex viŋutsu Maxlon ƒe ahosi la. Boas gblɔ be esia wɔwɔ ana “ame kuku la ŋkɔ natsi eƒe domenyinu ŋu!” (Rut 4:1-10) Boas nye nu dzɔdzɔe wɔla si media eɖokui tɔ o vavã.\n25 Boas ɖe Rut. Le ema megbe la, nuŋlɔɖia gblɔ be: “Yehowa na wòfɔ fu dzi ŋutsuvi.” Betlexem nyɔnuwo yra Naomi hekafu Rut be ede ŋutsuvi adre nu na Naomi gbɔ edzi. Ŋɔŋlɔawo na míenya emegbe be ŋutsuvi si Rut dzi la va zu Fia David, si xɔ ŋkɔ la, tɔgbui. (Rut 4:11-22) Eye David hã va nye Yesu Kristo tɔgbui.—Mat. 1:1. *\nYehowa yra Rut be mɔnukpɔkpɔ su esi wòva zu Mesia la mama\n26. Nu kawo dzie Rut kple Naomi ƒe kpɔɖeŋuawo ɖoa ŋkui na mí?\n26 Mawu yra Rut vavã, eye wòyra Naomi, ame si kpe asi ɖe ɖevia nyinyi ŋu abe eya ŋutɔ via ene la hã. Nyɔnu eve siawo ƒe ŋutinyaa ɖoa ŋku edzi na mí be Yehowa Mawu megblẽa ame siwo katã dagbana ɖokuibɔbɔtɔe be yewoakpɔ yewoƒe aƒemetɔwo ƒe nuhiahiãwo gbɔ eye wowɔa ɖeka kple eƒe amewo hesubɔnɛ nuteƒewɔwɔtɔe la ɖi o. Mawu medoa kpo nuteƒewɔlawo, abe Boas, Naomi kple Rut ene, yayra gbeɖe o.\n^ mm. 7 Abe ale si Naomi de dzesii ene la, Yehowa keke eƒe dɔmenyonyoa ɖe enu wòlɔ agbagbeawo kple kukuawo siaa ɖe eme. Naomi srɔ̃ kple viaŋutsu eveawo siaa ku. Rut hã srɔ̃ ku. Ðikeke mele eme o be, ame veviwoe ŋutsu etɔ̃ siawo nye na nyɔnu evea siaa. Eya ta dɔmenyo ɖe sia ɖe si woawɔ na Rut kple Naomi la anye dɔmenyonyo na ŋutsu etɔ̃ mawo siwo adi be woalé be na nyɔnu siawo na yewo.\n^ mm. 11 Edze ƒãa be ahosia ɖeɖe ƒe mɔnukpɔkpɔa yina na ŋutsu si ku la nɔviŋutsuwo gbã, eyome eƒe ƒometɔ si te ɖe eŋu kplikplikpli, abe ale si wònɔ le nunɔamesiwo dome nyinyi gome ene.—4 Mose 27:5-11.\n^ mm. 22 Boas na lu dzidzenu ade Rut—ɖewohĩ susuae nye be abe ale si ko wowɔa dɔ ŋkeke ade hedzudzɔna le Sabat dzi ene la, Rut hã ƒe fukpekpe abe ahosi ene nu ayi kpuie ne ekpɔ “dzudzɔ” le srɔ̃a ƒe me, afi si wòanɔ dedie le. Gake ate ŋu anye hã be lu dzidzenu ade, si ɖewohĩ wotsɔ sofi dzidze lae Rut ate ŋu atsɔ ta koe wòdzidze agbɔsɔsɔ ma nɛ ɖo.\n^ mm. 25 Rut hã le nyɔnu atɔ̃ siwo ƒe ŋkɔ woyɔ le Yesu ŋuti dzidzimexexlẽfia si le Biblia me la dome. Nyɔnu bubu hãe nye Raxab, si nye Boas dada. (Mat. 1:3, 5, 6, 16) Abe Rut ene la, eya hã menye Israel vi o.\nAleke Rut ɖe lɔlɔ̃ deto fia Naomi?\nAleke Naomi ɖe lɔlɔ̃ deto fia Rut?\nNu ka tae Yehowa melɔ̃a nu le esubɔlawo abe Boas, Naomi kple Rut ene gbɔ o?\nMɔ ka nue nèdi be yeasrɔ̃ Rut ƒe xɔse le?\nRut—Enye “Nyɔnu Zãzɛ”